title: David Wayne (laulaja)

text: David Wayne (1. tammikuuta 1958 – 10. toukokuuta 2005) oli yhdysvaltalainen heavy metal -solisti, joka tunnetaan parhaiten Metal Church -yhtyeestä.


title: David Wayne (laulaja)

text: David Wayne Carnell syntyi Rentonissa Washingtonin osavaltiossa nelilapsisen perheen esikoisena. Ennen siirtymistään musiikkiuralle hän toimii Yhdysvaltojen armeijassa lääkintämiehenä.


title: David Wayne (laulaja)

text: Vuonna 1983 Wayne liittyi Metal Churchiin, jonka kanssa hän nauhoitti kaksi yhtyeen menestyneintä studioalbumia "Metal Church" (1984) ja "The Dark" (1996).


title: David Wayne (laulaja)

text: Wayne erosi Metal Churchista vuonna 1986 ja perusti vuonna 1988 Reverend -yhtyeen Dennis O’Haran ja Brian Korbanin kanssa. O’Hara ja Korban olivat aikaisemmin kuuluneet Metal Churchiin Waynen tilalle tulleen Mike Howen kanssa Heretic-yhtyeeseen. Reverend oli Metal Churchiin verrattuna lähempänä thrash ja speed metallia. Wayne levytti yhtyeen kanssa kaksi studioalbumia, kaksi studio-EP:tä ja live-EP:n ennen yhtyeen hajoamista vuonna 1993.


title: David Wayne (laulaja)

text: Wayne palasi Metal Churchiin 1998, jolloin ilmestyi myös alun perin "The Darkia" seuranneella kiertueella äänitetty livealbumi. Vuonna 1999 ilmestyi vielä uusi studioalbumi "Masterpeace", joka jäi Waynen viimeiseksi Metal Churchin kanssa. Wayne ilmaisi myöhemmin pettymyksensä uuteen albumiin ja erosi yhtyeestä uudestaan vuonna 2001. Samana vuonna hän perusti uuden, omaa nimeään kantavan yhtyeen. Yhtye julkaisi albumin "Metal Church". Metal Churchin nimen käyttäminen Waynen sooloyhtyeen markkinoinnissa oli omiaan aiheuttamaan sekaannusta fanien keskuudessa, ja Metal Churchin nokkamies Kurdt Vanderhoof ei hyväksynyt sitä.


title: David Wayne (laulaja)

text: Wayne kuoli 10. toukokuuta 2005 kotipaikkakunnallaan Tacomassa Washingtonissa auto-onnettomuudessa saaminsa vammoihin. Waynen poismenoa seurasi hänen sooloyhtyeensä hajoaminen.


title: Porttikontrolliteoria

text: Porttikontrolliteoria on yksi kipusignaalien välittymistä ja aistimista käsittelevä teoria. Sen mukaan fyysinen kipu ei ole suoraa seurausta kipuhermosolujen reseptorien aktivoitumisesta, vaan kivun havaitsemista säätelee eri hermosolujen vuorovaikutus. Täten jopa heikot ärsykkeet, kuten puhallus tai silitys, voivat lievittää kipua.


title: Porttikontrolliteoria

text: Kivun porttikontrolliteorian esittivät ensimmäisenä kanadalainen psykologi Ronald Melzack ja brittiläinen fysiologi Patrick Wall 1960-luvulla. Heidän julkaisuaan, ”Pain Mechanism: A New Theory”, ("Science": 150, 171-179, 1965) on kuvailtu kaikkien aikojen vaikuttavimmaksi kipututkimuksen alueella. Porttikontrolliteoria tarjoaa fysiologisen selityksen kivun monimutkaiselle ilmiölle. Se selittää monet kipuun liittyvät asiat paremmin kuin esimerkiksi filosofi ja matemaatikko René Descartes’n 1600-luvulla esittämä nk. kivun spesifiteettiteoria, jossa kivun voimakkuus on suhteessa sitä aiheuttavan vaurion laajuuteen ja jossa kipuviestit etenevät kudoksista suoraan aivoihin. Täten esimerkiksi aavesärky amputoidussa raajassa, samantyyppisen kivun aiheuttaman kärsimyksen vaihtelu eri olosuhteissa ja hypnoosin kipua lievittävä vaikutus ovat selitettävissä paremmin porttikontrolliteorian avulla.


title: Porttikontrolliteoria

text: Kivun kokeminen riippuu keskushermoston ja ääreishermoston monimutkaisista vuorovaikutuksista. Kipuviesti saa alkunsa, kun ääreishermoston nosiseptiiviset eli kipuviestiä havainnoivat ja välittävät hermot stimuloituvat. Jotta kipuviesti välittyisi havaittavaksi aivoihin, sen täytyy ”kulkea portista” edetessään ääreishermostosta ensin selkäytimeen ja sitten aivoihin. ”Portti” tarkoittaa ääreishermostoon kuuluvan afferentin eli keskushermostoon viestiä tuovan hermosolun ja keskushermostoon kuuluvan, viestiä aivoihin jatkavan, projektioneuronin välistä synapsia selkäytimen takasarven substantia gelatinosa -nimisessä kerroksessa. Takykiniini substanssi P:tä pidetään kyseisen synapsin kivun välittäjäaineena. Kipuviestiä vahvistavat muun muassa muut takykiniinit ja eksitoivat aminohapot, esimerkiksi glutamaatti. Sen sijaan muun muassa opioidipeptidi enkefaliini heikentää kipuviestiä vähentämällä substanssi P:n vapautumista hermopäätteestä. Kipuhermosolujen, aistihermosolujen ja projektioneuroneiden lisäksi substantia gelatinosan synapseihin vaikuttavat selkäytimen interneuronit, jotka voivat olla joko eksitatorisia tai inhibitorisia.


title: Porttikontrolliteoria

text: Substantia gelatinosassa sijaitsee nosiseptiivisten myeliinitupellisten A-delta-hermosäikeiden ja ohuiden myeliinitupettomien C-tyypin hermosäikeiden synapsien lisäksi myös ei-nosiseptiivisten kipuviestiä kuljettamattomien paksujen aisti-informaatiota välittävien hermosäikeiden synapseja. Porttikontrolliteorian mukaan ohuempien nosiseptiivisten hermosäikeiden stimulointi avaa ”porttia”, mutta paksumpien ja nopeampien ei-nosiseptiivisten aistihermosäikeiden stimulointi peittää kipusignaalit ja sulkee ”portin”. Siksi esimerkiksi hieronta auttaa, kun on lyönyt kyynärpäänsä johonkin. Lukuisat muutkin tekijät vaikuttavat ”portin” herkkyyteen ja kipusignaalin kulkeutumiseen kuten kipuviestin voimakkuus, kilpailevat hermoviestit ja aivoista lähtevät signaalit, jotka voivat joko heikentää tai vahvistaa kipusignaalia. Porttimekanismi joko sallii signaalin kulkeutumisen, muuntaa sitä tai estää sen kulkeutumisen keskushermostoon.


title: Porttikontrolliteoria

text: Erilaiset aistivälitteiset, kognitiiviset ja emotionaaliset tekijät voivat osallistua kroonisen pitkäaikaisen kivun tuntemiseen porttikontrolliin vaikuttamalla. Kipusignaalia voivat vahvistaa muun muassa seuraavat asiat: uudet vammat, toimettomuus, huumeiden pitkäaikainen käyttö, keskittyminen kipuun ja siitä huoliminen, virikkeettömyys, masennus, kiukku, levottomuus, turhautuminen, toivottomuus ja negatiiviset ajatukset. Kipusignaalia voivat heikentää muun muassa seuraavat: aktiviteetit esimerkiksi liikunta, kipulääkkeiden lyhytaikainen käyttö, rentoutuminen, meditaatio, ulkopuoliset mielenkiinnon kohteet, kroonisen kivun unohtaminen, positiivinen asenne, kivun pitäminen harmittomana, elämän ja kivun hallitseminen ja stressin hoito.


title: Porttikontrolliteoria

text: Porttikontrolliteoriaan perustuvat osittain muun muassa fysioterapeuttisten hoitojen kuten hieronnan, kylmähoidon ja lämpöhoidon teho kivun lievityksessä. Myös akupunktion positiiviset vaikutukset kipuun johtuvat osittain porttikontrollista. Niin ikään transkutaanisen hermostimulaation käyttö neuropaattisen kivun hoidossa perustuu porttikontrolliteoriaan eli paksujen ja nopeiden sensoristen säikeiden sähköstimuloimisella pyritään vähentämään ohuempien nosiseptiivisten säikeiden kautta tulevaa aktivaatiota selkäydintasolla.


title: Porttikontrolliteoria

text: Muita kiputeorioita ovat muun muassa australialaisen Geoff Maitlandin kehittämä Brickwall-teoria ja englantilaisen Louis Giffordin kehittämä MOM (Mature organism model) teoria. Brickwall-teoria esittää, että potilaan lääketieteellinen diagnoosi, biomekaniikka, fysiologia, anatomia ym. teoreettiset seikat eivät useastikaan selitä potilaan vaivoja ja kliinisiä löydöksiä. MOM-teoria jakaa kivun kolmeen eri osaan: Input, Processing ja Output. Input-kipuun kuuluvat perifeeriset nosiseptiivinen kipu eli kudosvauriokipu ja neuropaattinen kipu. Processing-kipu eli sentraalinen kipu johtuu keskushermoston kivunkäsittelyjärjestelmän muutoksista. Output merkitsee kivusta johtuvia elimistön motorisia, vegetatiivisia, neuroimmunologisia, neuroendokriinisiä sekä sensorisia muutoksia. Kipupotilas kärsii usein samanaikaisesti useampia MOM-teorian kivun osista.


title: Jack Brymer

text: John "Jack" Alexander Brymer OBE (27. tammikuuta 1915 – 15. syyskuuta 2003) oli brittiläinen klarinetisti.


title: Jack Brymer

text: Brymer toimi Kuninkaallisen filharmonisen orkesterin ensiklarinetistina Lontoossa vuosina 1947–1963. Vuosina 1963–1972 hän soitti ssa ja sen jälkeen vuoteen 1986 Lontoon sinfoniaorkesterissa.


title: Jack Brymer

text: Brymer teki lukuisia levytyksiä, mm. Wolfgang Amadeus Mozartin klarinettikonsertosta. Hän soitti harvemmin myös muita soittimia, kuten saksofonia. Hänestä tuli Brittiläisen imperiumin ritarikunnan ritari vuonna 1960.


title: Jack Brymer

text: Brymer kirjoitti useita kirjoja. Hän kuoli 88-vuotiaana 2003.


title: Veda-kausi

text: Veda-kausi oli Intiassa aikaa, jolloin syntyi Intian kansalliseepos Veda-kirjat. Se ajoitetaan yleensä vuosille 1500-800 eaa. Veda-kirjat muodostuvat neljästä osasta, jotka sisältävät indoeurooppalaista kieltä puhuneiden arjalaisten loitsuja, virsiä ja kirouksia. Ne kertovat ajasta, jonka alussa oli varhainen heimoyhteiskunta. Arjalaiset heimot levittäytyivät Intiassa muun muassa ratsuina käyttämiensä hevosten ja rauta-aseiden turvin. Varhaisella Veda-kaudella indoarjalainen asutus lienee ollut Punjabin-Haryanan tienoilla olleita paimentollaisten heimoyhdyskuntia. Näistä kehittyi noin vuosien 1200-1100 eaa tienoilla ensimmäiset valtiot. Historiallinen aika alkoi noin 800-500 eaa.


title: Veda-kausi

text:
Ennen Veda-kautta vallitsi Pakistanin alueella ja Länsi-Intiassa Indus-kulttuuri, joka rakensi suuria kaupunkeja ja tunsi kirjoituksen. Tämän sivilisaation arvellaan romahtaneen joskus vuosina 1900-1700 eaa.
Tutkijat kiistelevät siitä, tuhosivatko arjalaiset tai jotkut muut indoiranilaiset tämän kulttuurin. Toisen käsityksen mukaan kapina tai luonnonmullistus hävitti Indus-kulttuurin, ja arjalaiset saapuivat sen jälkeen. Intiassa on koulukunta, jonka mukaan induskulttuurin johtajakansa olisi ollut indoiranilaisia.


title: Veda-kausi

text: Noin vuonna 1500 eaa. alkanut Veda-kausi käynnistyi, kun Intian alueelle asettui arjalaisia. Tämä näkyy arkaologiassa punamustan keramiikan tulemisena. Nämä toivat luultavasti BMAC-kulttuurin uskonnon piirteitä Intiaan, mm jumalat Indra jne. Arkeologisten löytöjen perusteella on selvää, että Aasian länsiosiin muutti tuohon aikaan indoeurooppalaisia tulijoita, mahdollisesti erillisinä aaltoina. Mesopotamiaan tulivat kassiitit ja Anatolian ylängölle heettiläiset. Lähempänä Intiaa Iranin tasangolle tuli samanlainen kansanvaellus. Tuon ajan iranilaiset tekstit muistuttavat paljon veda-kirjoja. Mahdollisesti osa Iranin arjalaisista jatkoi matkaansa Intian niemimaan pohjoisosiin. Arjalaiset saapuivatkin Intiaan oletettavasti Iranin suunnalta, mutta heidän alkuperäisestä lähtöpaikastaan on ollut monia teorioita.


title: Veda-kausi

text: Vedalaisen kulttuurin alkuaikana syntyi veda-kirjoista vanhin, Rigveda. Tänä aikana paimentolaiset asettuivat kyliin ja vallitsevaksi elinkeinoksi tuli laiduntamisen ja maanviljelyn yhdistäminen. Miespuolisten perheenjäsenten yhdistämästä klaanista tuli yhteiskunnan perusyksikkö. Klaanit kokoontuivat ajoittain erilaisiin kansankokouksiin, suorittivat uskonnollisia uhrimenoja papin johdolla ja kunnioittivat johtajaansa, joka oli käytännössä lähinnä sotapäällikkö.


title: Veda-kausi

text: Noin 1200 eaa ilmestyi Punjabin. Gangesin yläjuoksun alueelle maalattu harmaa keramiikka, jonka katatma aluelaajeni Ganesin alajuoksulle ja etelään.


title: Veda-kausi

text: Keskivedalaisella kaudella noin 1200-900 eaa syntyivät ensimmäiset Intian arjalaiset valtiot, joista tunnetuin oli Kurun kuningaskunta.


title: Veda-kausi

text: Myöhäisin Veda-kausi oli noin 900 eaa-500 eaa. Myöhäisen Veda-kauden merkittävimmät heimoyhteisöt olivat


title: Veda-kausi

text: Kuru ja Pañcāla. Delhin tienoilla hallinneet kuru-kuninkaat olivat erityisen vaikutusvaltaisia. Veda-kauden myöhäisvaiheen merkittäviä kirjallisia lähteitä ovat Samaveda, Yajurveda, Atharvaveda, Brahmanat, Upanisadit ja Aranyakat. Tässä vaiheessa alkoi intiassa rautakausi. Tuolloin kehittyi myös kastilaitos, millä on ollut suuri merkitys Intian kulttuurissa myöhemmin.


title: Veda-kausi

text: Noin 1000 eaa yleistynyt rauta mahdollisti hyvät kirveet. Näiden avulla voitiin raivata viidakkoon peltoja, joita sitten kynnettiin rauta-auralla. Niinpä arjalainen asutus saattoi levittäytyä Ganges-jokea alas.


title: Veda-kausi

text: Myöhemmällä Veda-kaudella Intiassa kehittyi harvainvaltoja. Arkeologisesti ajanjakso on yhdistettävissä Pohjois-Intian länsi- ja keskiosissa vallinneeseen kulttuuriin, jota voidaan kuvata sen ylimystön käyttämästä korkealaatuisesta ”maalatusta harmaasta keramiikasta” (Painted Grey Ware, PGW). PGW-kulttuurin piirissä kaupungistuminen kehittyi edelleen. Vuoden 800 eaa. tienoilla Gujaratiin, Rajasthaniin ja Vidarbhaan levisi uusia ratsunomadeja. Heidän asumuksensa, aseensa ja megaliittihautansa viittaavat skyyttalaisiin. Tulokkaat omaksuivat paikallisen ”puna-musta-keramiikan” (Black-and-Red Ware, BRW). Sotaisa kulttuuri levisi vielä Etelä-Intiaan ja Sri Lankaan. Megaliittikulttuuri vallitsi Etelä-Intiassa toiselle vuosisadalle jaa.


title: Veda-kausi

text: Noin 700-500 eaa ilmestyi pohjoinen musta kiillotetu keramiikka, jota tehtiin mahajanapadoissa, uusissa valtioissa, ja nousevassa Magadhan valtiossa.


title: Veda-kausi

text: Pohjois-Intiassa Gangesin tasangolla alkoi vuoden 500 eaa. tienoilla uusi kaupungistumisaalto. Hallinnollisesti kaupungit jakautuivat "janapada"-nimellä kutsuttuihin kuningaskuntiin ja heimo-oligarkioihin. Kaupungit kehittyivät entisestään, eikä perinteinen Veda-uskonto enää tyydyttänyt kaikkia. Buddhalaisuus ja jainalaisuus alkoivatkin saada runsaasti kannattajia erityisesti kauppiaiden ja käsityöläisten piiristä.


title: Veda-kausi

text: Magadhan kuningaskunta alkoi 400–300 luvuilla eaa. levitä, ja se kattoi lopulta Pohjois-Intian keskeisimmät alueet. Mahapadma Nandan kapina 300-luvulla eaa. päätti kuningaskunnan ja lopulta johti Maurya-valtakunnan syntymiseen.


title: Hertta (korttipeli)

text:
Hertta on neljän pelaajan korttipeli. Pelissä yritetään välttää hertan ja patarouvan saamista. Kerätyistä hertoista saa jokaisesta yhden pisteen ja patarouvasta 13 pistettä. Jos pelaajan onnistuu saada kaikki pistekortit yhden kierroksen aikana, hän ei saa yhtäkään pistettä, mutta kaikki muut pelaajat saavat 26 pistettä eli kyseessä on "puhallus". Pelin voittaja on se, jolla on vähiten pisteitä jonkun pelaajan rikkoessa 100 pisteen rajan.
__notoc__
Kaikki kortit jaetaan tasan pelaajien kesken. Jokainen pelaaja valitsee kädestään kolme korttia, jotka annetaan ensimmäisellä kierroksella vasemmalla puolella istuvalle pelaajalle, toisella kierroksella oikealla puolella olevalle pelaajalle, kolmannella kierroksella vastapäätä istuvalle pelaajalle ja neljännellä kierroksella kortteja ei vaihdeta lainkaan. Pelin aloittaa pelaaja, jolla on ristikakkonen lyömällä sen pöytään.


title: Hertta (korttipeli)

text: Pelissä pelataan neljän kortin tikkejä. Maata on tunnustettava ja isoimman kortin lyöjä voittaa tikin ja aloittaa seuraavan tikin. Jos ei ole annettua maata, voi lyödä minkä kortin tahansa. Hertalla ei saa aloittaa ennen kuin se on "rikottu" eli joku pelaajista on lyönyt hertan vapaavalintaisena korttina, paitsi jos pelaajalla on vain herttaa. Ensimmäiseen tikkiin ei saa lyödä herttaa tai patarouvaa, vaikka kädessä ei olisikaan ristiä.


title: Hertta (korttipeli)

text: Kun kaikki kortit on pelattu, lasketaan, kuinka monta pistettä kukin pelaaja sai, ja aloitetaan seuraava kierros.


title: Samael (yhtye)

text: Samael on vuonna 1987 Sionissa, Sveitsissä perustettu metalliyhtye. Alussa soittamansa black metallin jälkeen yhtyeen musiikki alkoi muuttua konemusiikkivaikutteiseksi industrial metalliksi. Above-albumilla yhtye palasi enemmän alkuajoiltaan kuulostavaan musiikkiin.


title: Samael (yhtye)

text: Samaelin levy-yhtiöitä ovat olleet mm. Nuclear Blast ja Century Media Records.


title: Toinen Venäjä

text: Toinen Venäjä () on vuonna 2006 perustettu venäläinen oppositioryhmittymä. Se vastustaa vallan keskittymistä Yhtenäinen Venäjä -puolueen ympärille sekä korostaa kansalaisvapauksia. Liike järjesti "Erimielisten marssi" -mielenosoituksia, jotka keräsivät runsaan huomion länsimaisessa mediassa. Viimeinen näistä järjestettiin vuonna 2008. Toinen Venäjä valitsi vuoden 2008 presidentinvaalien ehdokkaakseen Garri Kasparovin.


title: Toinen Venäjä

text: Vuonna 2010 Eduard Limonov ilmoitti perustavansa saman nimisen puolueen, ja jatkoi mielenosoituksia Strategija-31-nimen alla.


title: Toinen Venäjä

text: Toinen Venäjä järjestö perustettiin Pietarin G8-kokouksen aikana (11.–12. heinäkuuta 2006) Moskovassa. Se järjesti ensimmäisen Erimieltä olevien marssin 16. joulukuuta 2006 Moskovassa ja 3. maaliskuuta 2007 Pietarissa. Seuraavat marssit järjestettiin 14. huhtikuuta ja 15. huhtikuuta 2007 Moskovassa ja Pietarissa.


title: Toinen Venäjä

text: Poliittisesti liike on hyvin hajanainen, eikä ole kyennyt sopimaan yhteisestä ohjelmasta. Liikkeeseen kuuluu niin Neuvostoliiton uudelleenperustamista tavoittelevia, euraasialaisia imperialisteja, kansallisoikeistoa kuin ihmisoikeusaktivisteja ja länsimielisiä liberaaleja. Sen pääasiallisena ideologiana on Putinin ja hallituspuolueiden vastustus.


title: Toinen Venäjä

text: Merkittävimpiä ryhmään kuuluvia liikkeitä ovat Garri Kasparovin Yhtenäinen kansalaisrintama, entisen pääministeri Mihail Kasjanovin Kansan demokraattinen unioni, Eduard Limonovin kielletty Kansallisbolševistinen puolue, Tasavaltalaispuolue, Punanuorison esijoukko (Avangard Krasnoi Molodoži) ja Vallankumouksellinen kommunistien puolue. Myös valtavirran liberaalin Jablokon jäsenet ovat osallistuneet ryhmän marsseille, mutta puolueen johto on sanoutunut irti niistä.


title: Toinen Venäjä

text:
Toinen Venäjä -liike valitsi yhteisen presidenttiehdokkaan vuoden 2008 vaaleihin lokakuussa 2007. Se piti kokouksensa sunnuntaina 8. heinäkuuta 2007. Mihail Kasjanov ilmoitti edellisenä tiistaina olevansa asettumatta ehdolle sen presidenttiehdokkaan esivaaliin ja jättävänsä ryhmän. Myös muutamat muut jäsenet boikotoivat kokousta tukeakseen Kasjanovia ja asettuakseen muiden ryhmien taakse.
Kasparov on sittemmin osallistunut lähinnä toisen Solidaarisuus-ryhmittymän toimintaan, ja Toinen Venäjä on toiminut lähinnä kansallisbolševikkien ympärillä ja paperilla. Kesäkuussa 2010 Eduard Limonov ilmoitti perustavansa saman nimisen puolueen vuoden 2011 vaaleja varten.


title: Toinen Venäjä

text: Lontoossa maanpaossa elävä oligarkki Boris Berezovskin on rahoittanut järjestön toimintaa.


title: Toinen Venäjä

text: 11. kesäkuuta marssi järjestettiin Moskovassa, jossa järjestettiin samaan aikaan Maailman talousfoorumin kokous. Paikalla arvioitiin olevan 2 000 marssijaa.


title: Toinen Venäjä

text: Kesäkuun 9. Kasparovin ja Limonovin johtama marssi järjestettiin Pietarissa, jossa paikalla oli eri arvioiden mukaan 400–3 000 marssijaa ja 250 toimittajaa. Kaksi marssijaa pidätettiin huliganismista syytettyinä.


title: Toinen Venäjä

text: Toukokuun lopussa erimieliset marssivat Voronežissa, jossa viranomaiset ja tiedostusvälineet arvioivat paikalla olleen 15–40 osallistujaa. Järjestäjien mukaan marssijoita oli 400.


title: Toinen Venäjä

text: Euroopan unionin ja Venäjän huippukokous järjestettiin 30. kerran Venäjän Samarassa 17.-18. toukokuuta. Miliisi otti kiinni kolme toimittajaa ja esti Novaja gazetan toiminnan. Päätoimittaja Sergei Kurt-Adžievin mukaan syynä oli se, että hänen tyttärensä oli järjestämässä erimielisten marssia Samaraan. 10.5. 2007 otettiin kiinni myös Kommersantin kirjeenvaihtaja Pavel Sedakov sekä paikallisen television toimittaja ja kuvaaja, jotka olivat tehneet ohjelmaa Ren TV:lle. Tämä tapahtui heidän haastateltuaan yhtä erimielisten marssin järjestäjää, Mihail Gangania. Haastattelu tapahtui hänen asuintalonsa pohjakerroksessa.


title: Toinen Venäjä

text: Sergei Kurt-Adžiev itse oli kannattanut Radio Eho-Moskvan haastattelun mukaan edellisissä duuman vaaleissa Jablokoa ja kehottanut kaikkia äänestämään sitä.


title: Toinen Venäjä

text: Euroopan unionin puheenjohtajamaan Saksan suurlähettiläs vetosi Venäjään, jotta se sallisi mielenosoituksen.


title: Toinen Venäjä

text: Miliisi takavarikoi Novaja gazetan toimituksesta tietokoneet.


title: Toinen Venäjä

text: Huippukokouksen aikana 18.5. miliisi vaikeutti Samaran kaupungin kanssa sovittua mielenosoitusta reitillään. Paikalle tuli tuhannen mielensosoittajan sijasta reilut 300 ja puolentoista tunnin mittaiseksi tarkoitettu mielenosoitus kesti vain tunnin. Viranomaisten järjestelyt marssin varalta alkoivat jo aamulla. Marssireitiksi oli vahvistettu Osinpenkonkadun suihkulähteet - Volgan valtakatu - Ladjan monumentti. Viranomaiset alkoivat rajoittaa liikennettä reitille johtaville kaduille, kunnes kello 16.00 se estettiin kokonaan. Syyksi ilmoitettiin tietyöt. Viereisellä Lenininkadulla oli pysäköitynä Gaselli-pakettiautoja ja muutamia linja-autoja. Tietoa siitä, keitä autoissa oli, ei ollut. Marssireitin varrella olevat kahvilat tyhjennettiin ja niissä ilmoitettiin olevan "siivouspäivä". Kello 17.00 mennessä alkoi paikalle tulla toimittajia, joille henkilötodistusten perusteella annettiin kirkkaankeltaiset rintakortit, jotta he erottuisivat mielensoittajista. Yhtenä hetkenä toimittajia oli kolme kertaa niin paljon kuin mielenosoittajia. Marssi eteni hitaasti ja marssijat pysähtelivät antaakseen lausuntoja toimittajille sekä tarjotakseen parempia kuvakulmia valokuvaajille.


title: Toinen Venäjä

text: Mielenosoituksessa kannettiin tunnuksia "Venäjä ilman Putinia ja hänen seuraajiaan" sekä "Alas poliisivaltio". Lisäksi vaadittiin poliittisten vankien vapauttamista sekä todettiin, että FSB on kansanvihollinen. Kello 17.00 mielenosoittajat palasivat sovittua reittiä.


title: Toinen Venäjä

text: Mielenosoitus reitillä oli kirjoituksia, joissa marssia parodioitiin valepropagandalla. Tolpissa olevissa ilmoituksissa oli kutsu "Typerysten marssille", vaadittiin "varastamaan budjettivaroja", palauttamaan Kasparoville šakkilauta sekä Kasjanoville nojatuoli, kuin myös "rekisteröimään fasistit". Nimekkäimmät mielenosoittajat, kuten Garri Kasparov tai Eduard Limonov eivät voineet saapua paikalle Samaraan, kun heidän matkaansa viivästytettiin hyvin suunnitelluin syin.


title: Toinen Venäjä

text: Samaran tapahtumien johdosta Euroopan parlamentti osoitti epäsuoraa tukea kutsumalla Garri Kasparovin puhumaan Euroopan parlamenttiin.


title: Toinen Venäjä

text: Toinen Venäjä järjesti Erimieltä olevien marssin Pietarissa 3. maaliskuuta 2007 kello 12.00. Suunniteltu reitti kulki alkaen suurelta "Lokakuu" -konserttisalilta Kapinanaukion metroaseman lähelle, sieltä Suvorovin valtakadulle ja kohti Proletariaatin diktatuurin aukiota, missä Toinen Venäjä aikoi järjestää joukkokokouksen. Viranomaiset olivat kieltäneet marssin ja mielenosoituksen, sanoen sen häiritsevän liikennettä. Mielenosoituksen paikaksi Pietarin kaupunginhallinto tarjosi sen sijaan Leninin patsaan ympäristöä Suomen aseman lähistöllä, mikä ei puolestaan kelvannut oppositiolle.


title: Toinen Venäjä

text: Eri mieltä olevien marssi kulki ensin suunniteltua reittiä pitkin ja satoja mielenosoittajia murtautui mellakkapoliisien ketjun läpi, kymmenien joutuessa kovaotteisesti kiinniotetuiksi. Marssi alkoi suunnitellulta paikalta ja noin 1 500 marssija joukko siirtyi kohti Nevan valtakatua. OMONin ensimmäinen sulkuketju murtui teatterilla ja väkijoukko siirtyi hitaasti kohti Nevski prospektia. Moskovan asemalla järjestettiin rauhallinen mielenosoitus ja 2 500 henkeä käsittävä joukko hajosi osiin miliisin erikoisjoukkojen OMONin vuoksi. Smolnan lähellä mielenosoittajien lukumäärä kasvoi 4 000:een. Mielenosoittajat onnistuivat pääsemään myös aikaisemman valtakunnanduuman rakennuksen luo, tavaratalo Gostinyj Dvorin taakse, missä pidettiin rauhallinen mielenosoitus teemalla: "Tämä on meidän kaupunkimme" ja "Me tarvitsemme toisenlaisen Venäjän".


title: Toinen Venäjä

text: Jo alkuvaiheessa OMON otti kiinni Venäjän kansallisbolševistisen puolueen johtajan, Eduard Limonovin ja Punaisen nuorison etujoukon johtajan Sergei Udaltšovin.


title: Toinen Venäjä

text: Kiinniotettujen joukossa oli muun muassa entinen šakin maailmanmestari Garri Kasparov. Mielenosoitusta seuraavan viikon sunnuntaina Pietarissa järjestettiin paikallisvaalit.


title: Toinen Venäjä

text: Marssiin osallistui myös Jabloko-puolue tunnuksin: "Rehellisen Venäjän puolesta", "Fasismia vastaan" ja "Korruptiota vastaan".


title: Toinen Venäjä

text: Liikenne Nevan valtakadulla pääsi jatkumaan kello 14:00. Kiinni otetuiksi arvellaan tulleen 50 henkilöä.


title: Toinen Venäjä

text: 14. huhtikuuta Moskovassa järjestetyllä marssilla pidätettiin eri lähteiden mukaan 170–250 henkeä, mukaan luettuna Kasparov, joka sai noin 30 euron sakot. 15. huhtikuuta Pietarissa järjestetyllä marssilla pidätettiin noin viidestäsadasta marssijasta 120.


title: Toinen Venäjä

text: 31. elokuuta 2009 järjestettiin Moskovassa mielenosoitus Triumfalnaja-aukiolla, jossa OMON otti kiinni 30 henkilöä. Kiinni otettujen joukossa olivat mm. Lev Ponomarjov, Eduard Limonov, joka pidätettiin kuukautta aikaisemmin niin ikään mielenosoituksesta.


title: Complete Studio Recordings

text: Complete Studio Recordings on englantilaisen rockyhtye Led Zeppelinin vuonna 1993 julkaisema kymmenen CD:een kokoelmalevy, joka koostuu yhtyeen kaikista studioalbumeista sekä neljästä bonusraidasta, jotka on lisätty viimeiseen levyyn, "Coda".


title: Saana (nimi)

text: Saana on suomalainen naisen nimi. Nimi on keksitty todennäköisesti Saanatunturin ja samantyylisten nimien kuten Jaanan ja Sannan innoittamana. Saanan nimipäivä on 17. lokakuuta yhdessä Sainin kanssa. Se on otettu kalenteriin 1984. Nimi Saana on annettu 1900-luvun alusta lokakuuhun 2016 mennessä 4390 naiselle.


title: Donald Martino

text: Donald Martino (16. toukokuuta 1931 – 8. joulukuuta 2005) oli yhdysvaltalainen säveltäjä.


title: Donald Martino

text: Martino syntyi New Jerseyssä ja opiskeli Ernst Baconin, Roger Sessionsin, Milton Babbittin ja Luigi Dallapiccolan johdolla. Pianisti Easley Blackwood tilasi Martinolta sonaatin "Pianississimo", jonka oli määrä olla teknisesti vaativimpia kappaleita, joita oli koskaan kirjoitettu. Teos valmistui ja se on myös levytetty.


title: Donald Martino

text: Martinolle myönnettiin vuonna 1974 Pulitzer-palkinto hänen kamarimusiikkiteoksestaan "Notturno". Säveltäjä oli laivamatkalla Antigualle, kun hän yllättäen kuoli sairaskohtaukseen 74-vuotiaana.


title: Jari Karttunen

text: Jari Heikka Karttunen (s. 25. marraskuuta 1966 Joensuu) on suomalainen tanssitaiteilija ja erityisopettaja.


title: Jari Karttunen

text: Karttunen tunnetaan Pohjois-Karjalan tanssiopiston perustajana. Vuodesta 1992 vuoteen 2001 hän toimi opiston rehtorina. Vuosina 2001–2004 hän toimi tanssikoulutuksen johtajana Itä-Suomen liikuntaopistossa.


title: Jari Karttunen

text:
Karttunen on toiminut tanssijana Lontoossa Common Ground Dance Theatressa vuonna 1991 sekä Kööpenhaminassa Micado Danse Ensemblessä vuosina 1991–1992. Vierailuja ulkomailla tanssijana ja opettajana: Yhdysvallat, Kanada, Iso-Britannia, Venäjä, Saksa, Itävalta, Ruotsi, Tanska, Irlanti. Suomessa Karttunen on esiintynyt free-lance-tuotannoissa sekä tanssiteatteri MD:ssä, Tampereen teatterissa, Tampereen työväen teatterissa ja Lahden kaupunginteatterissa.
Karttunen on tanssinut duettoja vuodesta 1995 vuoteen 2004 yhdessä modernin tanssin äidin Riitta Vainion kanssa sekä toiminut hänen kouluttajaparinaan. Vuodesta 2001 vuoteen 2006 Karttunen on esiintynyt yhdessä taidemaalari Helena Tuuran ja muusikko-pedagogi Leena Parviaisen kanssa toteuttamissaan installaatioissa. Karttunen on jatkanut yhteistyötä Parviaisen kanssa. Heidän viimeisimmät teoksensa ovat La Dolce Vita 2006, Susi lammasten vaatteissa 2007, Katharsis 2007 sekä IloValoVoimaa Varjojen laaksossa 2009. Karttusen viimeisimmät sooloteokset: Wiesen Münchenissä sekä Küssen mit dem Bären vuonna 2006 sai ensiesityksensä Berliinissä. Vuonna 2009 sai ensiesityksensä sooloteos Triptyykki, jolla Karttunen teki Pohjois-Karjalan taidetoimikunnan hallinnoiman kiertueen syksyllä 2009.


title: Jari Karttunen

text: Karttunen on esiintynyt Markku Pölösen elokuvassa "Badding" sekä televisiosarjoissa "Iltatanssit", "Asianharrastajat" ja "Benner & Benner". Karttunen on tehnyt koreografian ”Pyörätuolivalssi” joensuulaiselle tanssitaiteilija Risto Långille. Koreografiasta on tehty lyhytelokuva, joka on palkittu monilla kansainvälisillä festivaaleilla. Karttunen valmisti Risto Långille vuonna 2007 soolokoreografian nimeltä ”Fauni”.


title: Jari Karttunen

text: Toiminut myös Hangon kansainvälisen tanssikesän taiteellisena johtajana vuosina 1996 ja 1997. Karttunen on toiminut Pohjois-Karjalan tanssiopiston taiteellisena neuvonantajana vuosina 2001–2010. Vuodesta 2004 lähtien Karttunen on toiminut tanssin lehtorina, kouluttajana, luennoitsijana, sairaalaklovnina ja vapaana taiteilijana. Vuonna 2004 Karttunen kehitti Kuntotanssi-konseptin, jonka ohjaajakursseja hän on pitänyt muun muassa Suomen Voimisteluliitossa ja sen jäsenseuroissa eri puolilla Suomea.


title: Jari Karttunen

text: Karttunen on palkittu Joensuun kaupungin taidepalkinnolla 2003, Kalevalan Korun kulttuurisäätiön stipendillä, Pohjois-Karjalan taidetoimikunnan Kulttuuriteko-palkinnolla 2002 sekä Suomen tanssi- ja sirkustaiteilijat STST ry:n ansiomerkillä 2017.


title: Jari Karttunen

text: Luottamustoimia: Joensuun kaupungin kulttuuri- ja vapaa-aikalautakunta, Suomen tanssitaiteilijain liitto, Helsingin seudun tanssiyhdistys, Kasvatusalan kulttuuriyhdistys.


title: Charles Lucien Bonaparte

text: Charles Lucien (Carlo) Jules Laurent Bonaparte (24. toukokuuta 1803 – 29. heinäkuuta 1859 Pariisi) oli ranskalainen luonnontieteilijä ja ornitologi. Hän oli Caninon ja Musignanon prinssi.


title: Charles Lucien Bonaparte

text: Charles Bonaparten isä oli Lucien Bonaparte (1775–1840), Napoleon Bonaparten nuorempi veli. Hänen äitinsä oli Alexandrine de Bleschamp, Hippolyte Jouberthonin leski, tunnettu nimellä "Madame Jouberthon". Charlesilla oli 8 sisarusta sekä 4 sisarusta isän aikaisemmasta avioliitosta Christine Boyerin kanssa.


title: Charles Lucien Bonaparte

text: Charles Bonaparte sai koulutuksensa Italiassa. Hän avioitui Brysselissä 29. kesäkuuta 1822 serkkunsa Zénaïde Laetitia Julie Bonaparten kanssa. Perheeseen syntyi 12 lasta. He muuttivat Yhdysvaltoihin (1822–1826), missä Bonaparte päivitti Alexander Wilsonin (1766–1813) uraauurtaneen teoksen "American Ornithology", ja jonka uudistettu versio julkaistiin vuosien 1825–1833 välillä. Vuonna 1824 Bonaparte yritti saada silloin vielä melko tuntemattoman maanmiehensä John James Audubonin hyväksytyksi Philadelphian "Academy of Natural Sciences" yhdistykseen, mutta hanke kariutui Wilsonin ystävän George Ordin jyrkkään vastustukseen.


title: Charles Lucien Bonaparte

text: Vuoden 1826 lopulla Bonaparten perhe palasi Eurooppaan. Charles vieraili Saksassa ja Englannissa, tavaten muun muassa John Edward Grayn British Museumissa ja uudistaen tuttavuutensa Englantiin muuttaneen Audubonin kanssa. 1828 perhe asettui Roomaan, missä Bonaparte kirjoitti ja julkaisi teoksensa Italian eläimistöstä "Iconografia della Fauna Italica" vuosien 1832–1841 välillä. Hän osallistui myös politiikkaan liittyen lyhytaikaisen Rooman tasavallan (Republica Romana) perustamiseen 1849. Hän osallistui Rooman puolustamiseen, kun hänen serkkunsa Louis Napoleonin 40 000 miehen vahvuinen armeija valtasi kaupungin heinäkuussa 1849. Hän lähti Roomasta ja rantautui Marseillesiin, mutta Louis Napoleon karkotti hänet sieltä, minkä jälkeen hän matkusti Englantiin.


title: Charles Lucien Bonaparte

text: Englannissa Charles Bonaparte aloitti suuren työnsä kaikkien maailman lintujen luokittelemiseksi. Työtään varten hän matkusti useissa museoissa Euroopassa tutustuen lintujen nahkoihin. Lopulta hänet päästettiin myös Pariisiin, jonne hän asettui asumaan loppuelämänsä ajaksi. Ensimmäisen osan laajasta teoksestaan "Conspectus Generum Avium" hän ehti julkaista ennen kuolemaansa, toisen osan julkaisi Hermann Schlegel.


title: Charles Lucien Bonaparte

text: Kuusi lintulajia on nimetty hänen kunniakseen: vuoritinami ("Nothocercus bonapartei"), kuusilokki ("Larus philadelphia"), keltahuppuaratti ("Pionopsitta pyrilia"), borneonkehrääjä ("Caprimulgus concretus"), kultavatsakolibri ("Coeligena bonapartei") ja töyhtösukasseppä ("Gymnobucco bonapartei").


title: Charles Lucien Bonaparte

text: Bonaparte kuvaili ja nimesi lukuisia lintulajeja, muun muassa pitkäkoipisirrin.


title: Luettelo sinfonikoista

text: Tämä on luettelo tunnetuista sinfonioiden säveltäjistä eli sinfonikoista.


title: Frauenliebe und -leben

text: Frauenliebe und -leben (voidaan suomentaa "Naisen rakkaus ja elämä") op. 42 on Robert Schumannin säveltämä laulusarja. Tekstit ovat Adelbert von Chamisson tuotantoa. Sarjassa kuvaillaan erään naisen tunnemaailmaa ensirakkaudesta avioliiton kautta miehen kuolemaan.


title: Frauenliebe und -leben

text: Schumann sävelsi laulusarjan vuonna 1840. Laulujen otsikot ovat:


title: Pohjois-Karjalan Ammattiopisto Valtimo

text: Pohjois-Karjalan ammattiopisto Valtimo on ammattioppilaitos Valtimon kirkonkylällä Valtimon kunnassa Pohjois-Karjalan maakunnassa. Opiston alana on metsätalous. Oppilaitos kouluttaa metsäkoneenkuljettajia ja harvesterinkuljettajia. Aikaisemmin koulun nimi oli Valtimon metsäkonekoulu. Oppilaitos on osa Pohjois-Karjalan koulutuskuntayhtymää.


title: Pohjois-Karjalan Ammattiopisto Valtimo

text: Metsäkoneenkuljettajan tutkinnon suuntautumisvaihtoehdot:


title: Pohjois-Karjalan Ammattiopisto Valtimo

text: Opiskelu on käytännönläheistä. Työssäoppimisjaksoilla saa jo opiskeluaikana tuntuman oikeaan työelämään. Oppilaitos tarjoaa opiskelijoiden käyttöön laajan ja ajanmukaisen metsäkone- ja simulaattori-valikoiman. Koululla on myös simulaattoreita puutavara-auton kuljetukseen. Koululle tuli uusi Valmet-simulaattori syksyllä 2006, ja vuonna 2016 koululle tuli uusi Komatsu-simulaattori. Simulaattorissa on muun muassa kolmen videoprojektorin muodostama kuva, joka visualisoi ympäröivän keinomaailman ajajalle kolmelta eri suunnalta eli edestä ja sivuilta.


title: Pohjois-Karjalan Ammattiopisto Valtimo

text: Kaikki kolmevuotiset tutkinnot tuottavat opinnot päättävälle yleisen jatkokoulutuskelpoisuuden.


title: Pohjois-Karjalan Ammattiopisto Valtimo

text: Ponsse-asentajakoulutuksessa erikoistutaan Ponsse-metsäkoneasentajaksi.


title: Pohjois-Karjalan Ammattiopisto Valtimo

text: Metsäkoneenkuljettajan ammattitutkinnon ohessa voi opiskella kaksoistutkintona myös ylioppilastutkinnon Nurmeksen lukiossa. Kaksoistutkinnon voi suorittaa noin neljässä vuodessa.


title: Eduard Limonov

text: Eduard Venjaminovitš Limonov (oikea nimi Savenko) (, s. 22. helmikuuta 1943 Dzeržinsk) on kirjailija ja lakkautetun kansallisbolševistisen puolueen puheenjohtaja, ja vuonna 2010 sen perustalta perustetun "Toinen Venäjä"-puolueen puheenjohtaja. Hänellä oli Ranskan kansalaisuus vuosina 1987-2011. Vuonna 1993 Eduard Limonov perusti kansallisbolševistisen lehden "Limonka", mikä tarkoittaa pientä sitruunaa ja myös munakäsikranaattia.


title: Eduard Limonov

text: Limonov syntyi Dzeržinskissä, josta perhe muutti myöhemmin Harkovaan Ukrainaan. Hänen isänsä oli NKVD:n aliluutnantti. Harkovissa Limonov osallistui nuorisorikollisten toimintaan murtokeikkojen muodossa. Hän palasi kunniallisille teille ja pääsi opettajakorkeakouluun. Tällöin hän löysi itselleen kirjailijan uran. 1970-luvulla hän runoili Moskovassa samizdat-piireissä, mutta hän lähti ensimmäisen vaimonsa kanssa maasta ja hänen kansallisuutensa peruutettiin. Limonov saapui 1974 New Yorkiin, jossa omistautui kirjalliselle uralle ja osallistui punk-piireihin. 1982 hän muutti Pariisiin myöhemmän vaimonsa Natalja Medvedevan kanssa. Hän sai myöhemmin Ranskan kansalaisuuden ja Gorbatšov palautti myös hänen Neuvostoliiton kansalaisuutensa. Ehkä tunnetuin hänen teoksistaan on "It's Me, Eddie - Eto Ja, Editška" (1977). Siinä hän kuvaa biseksuaalista elämää New Yorkissa ja pilkkaa amerikkalaista keskiluokkaa. Hän kehitti itselleen roolin maksimalistina, joka saa tehdä mitä tahansa. Raakuuksien alta pilkistää kuitenkin epätoivo ihmisen katoavaisuudesta. Yksi runoilijan katkeruuden aihe oli hänen ensimmäinen vaimonsa Jelena Šaripova, joka hylkäsi luuseriksi kokemansa Limonovin.


title: Eduard Limonov

text: Vuonna 1986 oli tarkoitus suomentaa Limonovin teos "Palvelija". Suomentaja Jukka Mallinen tarjosi siitä katkelmaa "Parnasso"-lehden julkaistavaksi. Päätoimittaja Jarkko Laine torjui ajatuksen, koska piti tekstiä "puberteettisena." Katkelma ilmestyi suomeksi 1991 venäläisen undergroundin antologiassa "Hauskat hautajaiset".


title: Eduard Limonov

text: Limonov palasi Venäjälle 1991 ja ryhtyi poliittiseksi aktivistiksi. Tällöin hän teki poliittisen äkkikäännöksen ja liittyi äärinationalistisen Vladimir Žirinovskin riveihin tämän kokoamaan "varjohallitukseen". "Limonka"-lehden perustaminen johti miehet kuitenkin eri teille, ja Limonov alkoi johtaa Kansallisbolševistista puoluetta, joka oli sekoitus Leninin ja Stalinin bolševismista, venäläisestä nationalismista ja Strasserin veljesten kansallissosialismista. Limonovin tukijat käyttivät retro-stalinistista kuvastoa ja heittelivät poliitikkoja vihanneksilla. Puolueen suora toiminta on johtanut usein tuomioihin ja se kiellettiin 2007.


title: Eduard Limonov

text: Limonov tuki Jugoslavian sotien aikana serbejä ja Radovan Karadžićia. BBC kuvasi hänet ampumassa tarkka-ampujakiväärillä saarrettuun Sarajevoon. Vuonna 2006 hän oli perustamassa Toinen Venäjä -oppositiojärjestöä mm. Garri Kasparovin ja Mihail Kasjanovin kanssa. Samanniminen järjestö toimii myös Pohjois-Kazakstanissa, jossa on merkittävä venäläisvähemmistö. Nyttemmin Limonov haluaisi muodostaa "Toisesta Venäjästä" maltillisen oppositiopuolueen, mutta sen rekisteröinti ei ole onnistunut.


title: Eduard Limonov

text:
Limonov tuomittiin vuonna 2001 neljäksi vuodeksi vankilaan laittomasta ampuma-aseiden hallussapidosta ja yrityksestä perustaa laiton aseellinen ryhmä, joka suunnitteli hyökkäystä Kazakstaniin. Limonovin kertoman mukaan oikeudenkäynti oli lavastettu. Limonov on tukenut venäläisiä separatisteja myös Abhasiassa ja Transnistriassa.
Vuoden 2014 Krimin kriisin yhteydessä Limonov on sanonut että Venäjän pitäisi palauttaa yhteyteensä kaikki Neuvostoliiton romahtaessa menetetyt alueet.


title: Eduard Limonov

text: Limonov koki vankeusaikansa askeettisuuden olleen hänelle kirkastava kokemus. Vankilasta vapautumisensa jälkeen hän on kirjoittanut "The eXile" -lehteen. Hänen syytöskirjansa nykyjärjestystä vastaan on nimeltään "Tällaista presidenttiä emme tarvitse: Limonov Putinia vastaan". Emmanuel Carrèren hänestä kirjoittama elämäkerta ilmestyi suomeksi huhtikuussa 2013.


title: Michael Wittmann

text: Michael Wittmann (s. 22. huhtikuuta 1914 Vogelthal, Saksa – 8. elokuuta 1944 Cintheaux’n läheisyydessä Ranskassa) oli saksalainen toisen maailmansodan kuuluisin panssarivaunun johtaja. Sotilasarvoltaan hän oli SS-Hauptsturmführer (kapteeni).


title: Michael Wittmann

text: Wittmann kuului 1. SS-divisioona Leibstandarte Adolf Hitleriin ja aloitti sodan SS-Unterscharführerin (alikersantin) arvoisena panssariauton johtajana Puolan sotaretkellä syksyllä 1939. Wittmann otti osaa myös Ranskan sotaretkeen keväällä 1940, ja seuraavan vuoden keväällä Kreikan valtaukseen, jossa sai 2. luokan Rautaristin.


title: Michael Wittmann

text:
Operaatio Barbarossan alussa hän toimi menestyksekkäästi Sturmgeschütz III -rynnäkkötykin johtajana, tuhoten lukuisia neuvostopanssareita, ja ansaitsi 1. luokan Rautaristin. Wittmann kävi upseerikoulun vuoden 1942 lopulla ja ylennettiin SS-Untersturmführeriksi (vänrikiksi) joulukuussa 1942. Vuoden 1943 alussa Wittmann siirtyi Leibstandarten 1. SS-panssarirykmentin 13. raskaaseen panssarivaunukomppaniaan, joka oli varustettu raskailla Tiger-panssarivaunuilla. Hän toimi komppaniassaan panssarivaunujoukkueen johtajana, ottaen osaa muun muassa Kurskin suurtaisteluun heinäkuussa 1943. Wittmann saavutti miehistöineen suurta menestystä taistelukentällä; vuoden 1944 tammikuussa hänet ylennettiin SS-Obersturmführeriksi (luutnantiksi) ja palkittiin Rautaristin ritariristillä, Wittmannin tuhottua 66 vihollisen vaunua. Hieman myöhemmin hän sai tammenlehvät Ritariristiinsä 88 tuhotun panssarin jälkeen.
Vuoden 1944 alkupuolella Leibstandarten Tiger-komppania lakkautettiin ja suuri osa komppanian miehistöstä, Wittmann mukaan lukien, siirtyi perustettavaan 101. raskaaseen SS-panssarivaunupataljoonaan, jossa hän toimi 2. komppanian päällikkönä.
Wittmann otti pataljoonansa mukana osaa Normandian maihinnousurintaman taisteluihin kesällä 1944.


title: Michael Wittmann

text: Hänen uransa huipentui 13. kesäkuuta 1944 Villers-Bocagen kylässä brittiläiseen 7. panssaridivisioonaan kuuluneen 22. panssariprikaatin marssirivistön tuhoamiseen. Wittmann hyökkäsi ainoastaan yhdellä vaunulla marssirivistön kimppuun, tuhoten 14 brittien taisteluvaunua, 15 miehistönkuljetusvaunua ja kaksi panssarintorjuntatykkiä 15 minuutissa. Tästä saavutuksesta hän sai ylennyksen SS-Hauptsturmführeriksi (kapteeniksi) ja miekat Ritariristiinsä.


title: Michael Wittmann

text: Viimeiseen taisteluunsa Wittmann lähti Cintheaux’n suunnalla Normandian rintamalla 8. elokuuta 1944. Wittmann otti osaa vastahyökkäykseen useampaa liittoutuneiden panssaridivisioonaa vastaan, tuhoten muutamia vihollisen vaunuja. Wittmann kuitenkin kaatui miehistöineen kun Sherman Firefly -panssari sai osuman Wittmannin vaunuun. Osuma sytytti Wittmannin vaunun ammusvaraston ja seurannut räjähdys lennätti vaunun tornin irti. Ennen tätä taistelua hän oli tuhonnut 138 panssaria, joten vaikka tarkkaa lukua ei tiedetäkään, lienee Wittmann, viimeinen taistelunsa mukaan lukien, tuhonnut hieman yli 140 panssarivaunua.


title: Gilmar

text: Gylmar dos Santos Neves (22. elokuuta 1930 Santos, São Paulo – 25. elokuuta 2013 São Paulo), pelaajanimeltään Gilmar, oli brasilialainen jalkapalloilija, pelipaikaltaan maalivahti. Hän pelasi uransa aikana muun muassa Brasilian jalkapallomaajoukkueessa ja Santosissa. Gilmar aloitti uransa Jabaquarassa, mutta siirtyi pian, vuonna 1951 Corinthiansiin. Maajoukkueessa hän pelasi vuosien 1958, 1962 ja 1966 maailmanmestaruuskilpailuissa ja voitti kahdessa ensin mainitussa maailmanmestaruuden.


title: Gilmar

text: Gilmar kuoli sydäninfarktiin São Paulossa 25. elokuuta 2013, 83-vuotiaana.


title: Viisivuotissuunnitelma

text: Viisivuotissuunnitelma on termi, jota monet valtiososialistiset maat (Neuvostoliitto, Kiina, Jugoslavia, Saksan demokraattinen tasavalta, Romania) ja muun muassa Intia, Pakistan, Nepal ja Korean demokraattinen kansantasavalta, Malesia, Argentiina, Saudi-Arabia, Iran ja Oman ovat käyttäneet tai käyttävät kansantalouden suunnitteluun.


title: Viisivuotissuunnitelma

text: Myös Euroopan unionissa tehdään edelleen viisivuotissuunnitelmia.


title: Viisivuotissuunnitelma

text: Viisivuotissuunnitelmat kuuluivat muun muassa Neuvostoliiton ja Saksan demokraattisen tasavallan hallinnoimismetodeihin. Suunnitelmissa asetettiin tavoitemäärät maataloudelle, teolliselle tuotannolle ja investoinneille, työllistämiselle, terveydenhuollolle, tietoliikenteelle jne. viiden vuoden jaksoiksi. Niitä on kritisoitu samoin perustein kuin suunnitelmataloutta yleisesti.


title: Viisivuotissuunnitelma

text: Neuvostoliiton ensimmäinen viisivuotissuunnitelma laadittiin Josif Stalinin määräyksestä ajalle 1928–1933. Tämän jälkeen aina Neuvostoliiton hajoamiseen saakka uusi viisivuotissuunnitelma tuli yleensä voimaan joka viides vuosi. Kolmatta viisivuotissuunnitelmaa, joka koski aikaa 1938–1942, ei kuitenkaan voitu toteuttaa enää sen jälkeen, kun Saksa hyökkäsi Neuvostoliittoon 1941. Tämän vuoksi neljäs viisivuotissuunnitelma tuli voimaan vasta vuoden 1946 alussa.


title: Viisivuotissuunnitelma

text: Kuudes viisivuotissuunnitelma laadittiin ajalle 1956–1960. Sitä ei kuitenkaan toteutettu enää vuoden 1957 jälkeen, koska käytettävissä ei ollut tarpeeksi resursseja. Sen tilalle laadittiin poikkeavasti seitsenvuotissuunnitelma ajalle 1959–1965. Kahdeksas suunnitelma tehtiin jälleen viideksi vuodeksi 1966–1970, ja tämän jälkeen uusi suunnitelma tuli voimaan jälleen joka viides vuosi. Viimeiseksi jäänyt, kahdestoista viisivuotissuunnitelma laadittiin vuosiksi 1986–1990.


title: Napa-alue

text: Napa-alueilla tarkoitetaan Maan maantieteellisiä napoja ympäröiviä alueita. Napa-alueiden keskuksina ovat pohjois- ja etelänapa. Etelänapaa ympäröi Etelämanner, pohjoisnapaa Pohjoinen jäämeri, joka on tosin enimmäkseen ympärivuotisen jään peitossa. Etelämannerta peittää mannerjäätikkö.


title: Napa-alue

text: Pohjoista napa-aluetta kutsutaan usein arktiseksi alueeksi tai vain Arktikseksi ja eteläistä Antarktikseksi. Antarktiksen rajaksi määritellään usein 60. eteläinen leveyspiiri tai siihen käsitetään kuuluvan vain Etelämanner. Arktiselle alueelle on useita määritelmiä: joskus rajaksi määritellään pohjoinen napapiiri, joskus 60. pohjoinen leveyspiiri tai metsänraja.


title: Napa-alue

text: Maan pyörähdysakselin kallistuskulma on syynä siihen, että napa-alueet ovat muita maapallon alueita kylmempiä. Napa-alueille saapuva auringonsäteily joutuu kulkemaan ilmakehässä pidemmän matkan ennen pääsyä maan pinnalle ja se leviää laajemmalle alueelle kuin päiväntasaajalla. Vuotuinen vaihtelu päivän pituudessa on suuri: talvella kaamosaikaan aurinko ei nouse lainkaan, kesällä se paistaa ympäri vuorokauden. Lisäksi jäällä ja lumella on korkea albedo eli ne heijastavat suuren osan auringonsäteilystä takaisin.


title: Napa-alue

text: Napa-alueiden ilmastoa luonnehtivat äärimmäisen kylmät lämpötilat ja pienet sademäärät. Sadanta on vähäistä siksi, että kylmä ilma ei voi sisältää yhtä paljon vesihöyryä kuin lämmin. Maailman kylmin lämpötila −89,2 °C on mitattu Etelämantereella, Vostokin tukikohdassa. Nykyään napa-alueet ovat lämpenemässä, todennäköisesti ihmisen aiheuttaman ilmaston lämpenemisen vuoksi. Ilmaston lämpeneminen pienentää erityisesti pohjoisen merijään peittävyyttä.


title: Napa-alue

text: Maan maantieteellisten napojen lähellä sijaitsevat myös magneettiset navat. Aurinkotuulen hiukkasten törmääminen Maan ilmakehään lähellä magneettisia napoja aiheuttaa revontulet.


title: Napa-alue

text: Aurinkokunnan muiden planeettojen ja kuiden napa-alueilla on myös kiinnostavia piirteitä. Maan Kuun napa-alueilla arvellaan olevan vesijäätä kraattereissa, joihin suora auringonvalo ei koskaan osu. Marsin napa-alueet ovat hiilidioksidijään ja vesijään peitossa. Uranuksen pyörähdysakselin poikkeuksellinen kallistuskulma puolestaan aiheuttaa sen, että Uranuksen vuosikymmeniä kestävän vuoden aikana molemmat navat osoittavat vuorotellen suoraan Aurinkoon.


title: Nurmeksen evankelinen opisto

text: Nurmeksen evankelinen opisto on ollut kansanopisto, jonka toiminta alkoi 1942. Opistotoiminta lakkasi 2005. Opisto tunnettiin myös nimellä Lipinlahden kansanopisto. Sen rakennukset sijaitsevat Nurmeksen Lipinlahdessa, Pielisen rannalla, Pohjois-Karjalassa. Vuoteen 1994 saakka se oli itsenäinen opisto mutta siirtyi vuoden 1995 alusta Suomen Luterilaisen Evankeliumiyhdistyksen SLEY:n omistukseen.


title: Nurmeksen evankelinen opisto

text: Opiston toiminta alkoi 1942 itsenäisenä kansanopistona Nurmeksen Seudun Evankelisen Kansanopiston Kannatusyhdistys ry:n omistamana. Kaikkiaan kahdestatoista evankelisesta opistosta Nurmes oli järjestyksessä kuudes. Opiston synnyinkoti oli Haikolan tila aittarakennuksineen. Haikola aittarakennuksineen pyritään säilyttämään Nurmeksen evankelisen opiston ystävät ry:n omistuksessa. Vuonna 1950 valmistui uusi kansanopistotoimintaa varten suunniteltu opistorakennus. Vuonna 1971 ukkosmyrsky tuhosi 1950 valmistuneen opistorakennuksen. Toiminta jatkui "evakossa" tyhjäksi jääneellä Kuokkasenrannan kansakoululla. Uudet tilat Kohtavaaraan valmistuivat syksyksi 1973. Vuonna 1994 kannatusyhdistys luopui opiston ylläpidosta ja lahjoitti opistokiinteistön Suomen Luterilaiselle Evankeliumiyhdistykselle.


title: Nurmeksen evankelinen opisto

text:
Opisto toimi vuodet 1995–2005 osana Suomen Luterilaisen Evankeliumisyhdistyksen SLEY:n ylläpitämää Karkun evankelista kansanopistoa. Nurmeksen evankelisen opiston toiminta päättyi 31. joulukuuta 2005.
Sen jälkeen opistotilojen toiminta siirtyi entisen kannatusyhdistyksen muodostaman Nurmeksen evankelisen opiston ystävat ry:n vastuulle. Yhdistys alkoi ylläpitää NEO-opiston nimellä toimintaa vuoden 2006 alusta, mutta toiminta jäi lyhyeksi. Keväällä 2007 opiston tilat pantiin alkuperäistä Haikolaa lukuun ottamatta myyntiin. Ystävät ry. on käynnistänyt hankkeen Haikolan kehittämiseksi pienimuotoiseen juhla- ja kurssitoimintaan sekä "Haikolan aitat ja majatalo" -majoitustoimintaan.


title: Nurmeksen evankelinen opisto

text: Opiston viereisellä Kohtavaaralla on näköalapaikka, jolta on hienot näkymät opistolle ja Pieliselle. Sinne vie opistolta 700 metriä pitkä jyrkästi nouseva kiertoreitti "Toivon polku".


title: Nurmeksen evankelinen opisto

text: Kohtavaaran rautatieasema on aivan opiston lähellä; kiskobussit pysähtyvät asemalla.


title: Walk This Way

text: "Walk This Way" on yhdysvaltalaisen hard rock -yhtye Aerosmithin kappale, joka julkaistiin alun perin toisena singlenä vuoden 1975 albumilta "Toys in the Attic". Sen kirjoittivat Joe Perry ja Steven Tyler, ja se nousi korkeimmillaan sijalle kymmenen Billboard Hot 100 -listalla. Single julkaistiin uudelleen vuonna 1986 yhtyeen Run-D.M.C. kanssa ja molemmat yhtyeet voittivat sillä Soul Train Music Award for Best Rap -palkinnon vuonna 1987.


title: Walk This Way

text: Brittiläiset tyttöbändit Sugababes ja Girls Aloud tekivät kappaleesta cover-version vuoden 2007 Comic Relief -singleksi. Musiikkivideossa vierailevat julkisuuden henkilöt Davina McCall, Lily Cole, Ewen Macintosh, Jocelyn Jee Esien, Ruby Wax, Graham Norton, Stephen Mangan ja Natalie Cassidy.


title: Danjonin asteikko

text: Danjonin asteikko on kuunpimennyksen aikana Kuun kirkkautta mittaava viisiportainen asteikko. Asteikko on nimetty ranskalaisen tähtitieteilijän André Danjonin (1890 – 1967) mukaan. Danjonin asteita merkitään kirjaimella L ja niiden kuvaukset ovat


title: Danjonin asteikko

text: Danjonin asteikko määräytyy siis täysin subjektiivisesti ja eri määrittäjät saattavat saada toisistaan hivenen poikkeavia arvoja. Myös Kuun kiekon eri osat saattavat vastata eri astetta.


title: Gabriel Milito

text: Gabriel Alejandro Milito (s. 7. syyskuuta 1980 Bernal, Argentiina) on argentiinalainen jalkapalloilija. Hän edusti Argentiinan pääsarjassa Independienten joukkuetta ja pelasi myös Espanjassa. Hän oli pelipaikaltaan keskuspuolustaja. Hänen vanhempi veljensä Diego Milito oli myös huipputason jalkapalloilija.


title: Gabriel Milito

text: Milito aloitti ammattilaisuransa argentiinalaisesta Club Atlético Independientestä. Siellä hän pelasi vuodet 1997–2003. Hänen veljensä Diego Milito pelasi myös silloin Argentiinassa, Independienten paikallisvastustaja Racing Clubin riveissä, ja täten he joutuivat pelaamaan toisiaan vastaan.


title: Gabriel Milito

text: Vuonna 2003 hän oli lähellä siirtoa Real Madridiin, mutta espanjalaisseura perui sen lääkärintarkastuksen jälkeen, todeten että Milito ei ole toipunut täysin polvivaivoistaan. Samana vuonna kuitenkin Real Zaragoza ilmoitti olevansa kiinnostun Militosta, ja oltuaan Espanjassa, hän päätti tehdä sopimuksen Zaragozan kanssa. Diego Milito oli siirtynyt jo aikaisemmin Zaragozaan, täten he pääsivät pelaamaan ensimmäistä kertaa ammattilaisurillaan samaan joukkueeseen.


title: Gabriel Milito

text: 10. heinäkuuta 2007 Zaragoza hyväksyi Barcelonan tekemän 20,5 miljoonan euron tarjouksen Militosta ja 19. heinäkuuta hän siirtyi Barcelonan riveihin, läpäistyään lääkärintarkastuksen. Hän teki joukkueen kanssa nelivuotisen sopimuksen. Milito teki ensiesiintymisensä Barcelonassa 2. syyskuuta 2007 ottelussa Athletic Bilbaota vastaan. Barcelona-uran ensimmäinen maali syntyi reilu kaksi kuukautta myöhemmin ottelussa Recreativo de Huelvaa vastaan.


title: Gabriel Milito

text: Toukokuussa 2008 Milito kärsi vakavan polvivamman, jonka seurauksena hänen uransa kääntyi laskuun. Vamma piti hänet poissa pelikentiltä koko kauden 2008–2009, paluu kilpaotteluihin onnistui vasta 5. tammikuuta 2010, lähes kaksi vuotta loukkaantumisen jälkeen. Milito pelasi kevätkaudella n. puolet otteluista ja auttoi Barcelonan toiseen perättäiseen Espanjan mestaruuteen.


title: Gabriel Milito

text: Kausi 2010–2011 oli Militolle jälleen vaikea. Hän kärsi loukkaantumisista, eikä luottoa juuri herunut silloinkaan kun mies oli pelikunnossa. Barça-uran toisen ja viimeiseksi jääneen maalin hän teki 11. marraskuuta cup-ottelussa AD Ceutaa vastaan. Milito kärsi pohjevamman 30. huhtikuuta ottelussa Real Sociedadia vastaan, joka piti hänet sivussa loppukauden. Kauden päätteeksi Milito pääsi juhlimaan Barcelonan kanssa tuplaa joukkueen voitettua sekä Espanjan mestaruuden että Mestarien liigan.


title: Gabriel Milito

text: 4. elokuuta 2011 FC Barcelona ilmoitti sivullaan, että Milito on purkanut sopimuksensa katalonialaisseuran kanssa ja siirtyy ilmaisella siirrolla kasvattajaseuraansa Independienteen, joka pelaa Argentiinan pääsarjassa Milito ehti pelata FC Barcelonan paidassa 75 ottelua - Lähdin Independientestä kahdeksan vuotta sitten ja olen aina haaveillut paluusta, Milito kertoi. Militon Barcelona-sopimuksesta oli vuosi jäljellä.


title: Gabriel Milito

text: Milito kuului Argentiinan maajoukkueeseen vuodesta 2000 lähtien. Hän oli mukana vuoden Maanosaliittojen cupissa 2005, MM-kilpailuissa 2006 pelaten vain jatkopaikan kannalta merkityksettömässä alkulohko-ottelussa Alankomaita vastaan sekä vuosien 2007 ja 2011 Copa Américassa.


title: Tiilikanjoki

text: Tiilikanjoki eli myös Tiilikkajokion 40 km pitkä joki Vuoksen vesistössä Pohjois-Savossa, Rautavaaran ja Lapinlahden kunnissa. Se alkaa Tiilikkajärven kansallispuistossa sijaitsevasta Tiilikasta, ja siinä on monia koskia. Joki kulkee asumattomien erämaiden halki ja laskee Älänteen Tiilikanselkään, josta se jatkaa kulkuaan hyvin koskisena Lapinlahden Korpiseen ja Sälevään. Joki on urheilukalastusalue. Kaloja ovat muun muassa taimen ja hauki. Tiilikanjoki tunnetaan myös melontareittinä, jonka lähtöpiste on Tiilikkajärven kansallispuiston opastuspisteessä. Joki on tunnettu runsaasta majavakannastaan.


title: Okarausku

text: Okarausku ("Raja clavata") on itäisen Atlantin rauskukalalaji. Sitä tavataan etupäässä Euroopan ja Afrikan rannikoilla.


title: Okarausku

text: Okarausku viihtyy tavallisesti melko syvällä ja hiekkapohjalla. Ravinto koostuu pääasiassa nilviäisistä ja kaloista. Kyseessä on Skandinavian ja Yhdistyneen kuningaskunnan yleisin rauskulaji. Ihmiselle okarausku on vaaraton.


title: Okarausku

text: Pisimmillään okarausku voi olla noin 120 cm ja painavimmillaan jopa 18 kg. Laji on ovipaarinen eli sen munat kehittyvät munakoteloissa emon ulkopuolella.


title: Okarausku

text: Okarausku on tätä nykyä silmälläpidettävä laji. Kantaa ei siis voi pitää elinvoimaisena muttei vaarantuneenakaan. Laji on viime vuosikymmeninä selvästi vähentynyt etenkin pohjoisemman Euroopan vesillä.


title: MacBook Pro

text: MacBook Pro on Applen valmistamien ammattikäyttöön tarkoitettujen kannettavien tietokoneiden mallisto, joka julkistettiin 10. tammikuuta 2006. Useille Applen tuotejulkistuksille tyypillisesti malli tuli ennakkomyyntiin heti julkistuksen jälkeen ja toimitukset asiakkaille alkoivat noin kuukautta myöhemmin 14. helmikuuta.


title: MacBook Pro

text: MacBook Pro korvasi aiemman PowerPC-suorittimilla varustetun PowerBook-malliston ja oli ensimmäinen kannettava Macintosh-tietokone, jossa käytettiin Intelin Core Duo ja Core 2 Duo -suorittimia. Intel-suorittimien lisäksi MacBook Pro -mallistossa esiteltiin ensimmäistä kertaa toinenkin merkittävä parannus, MagSafe-virtaliitin joka korvattiin USB-C liitännällä Late 2016 malleissa. Macbook Pro on saatavissa joko 13,3-, 15-tuumaisella näytöllä. Macbook Pro päivitettiin viimeksi 27. lokakuuta 2016.


title: MacBook Pro

text: Loppuvuoden MacBook Prot uudistuivat vain sisäisesti. Uusissa MacBook Proissa oli paremmat prosessorit edelliseen malliin verrattuna ja näytönohjaimia oli myös päivitetty.


title: MacBook Pro

text: Kesäkuussa 2012 Apple päivitti MacBook Pro mallistoa. Koneisiin päivitettiin uudet Ivy Bridge- sarjan Intel Core i7- sarjan prosessorit sekä USB 3 tasoiset USB liitännät.


title: MacBook Pro

text: Lisäksi Apple esitteli uuden MacBook Pro Retinan, jossa on uusi huipputerävä Retina-näyttö ja ”All-flash architecture” (Ei liikkuvia osia tuulettimen lisäksi). Uudistuksessa 17” MacBook Pro poistui mallistosta.


title: MacBook Pro

text: Lokakuussa 2016 Apple päivitti MacBook Pro mallistonsa ulkonäköä ensimmäiseen kertaan sitten vuoden 2012. Koneisiin päivitettiin Intelin Skylake sarjan Dual-Core (13-tuumainen) ja Quad-core (15-tuumainen) prosessorit, nopeampaa LPDDR3 muistia (2133 MHz), huippunopeaa SSD tallennustilaa ja Polaris arkkitehtuurin Radeon Pro näytönohjaimet (15-tuumainen). Koneen teknisten tietojen lisäksi Apple muutti koneen muotoilua, lisäsi OLED kosketuslevyn FN-painikkeiden tilalle ja paransi näytön kirkkautta että värientoistokykyä. Tämän lisäksi Apple lisäsi ”Space Gray” värivaihtoehdon hopeisen lisäksi. Apple myös poisti normaalikokoiset USB portit sekä SD-korttipaikan että HDMI-portin ja korvasi ne kahdella Thunderbolt 3/USB-C portilla (13-Tuumainen, ei Touch Baria), 4 Thunderbolt 3/USB-C portilla (15-ja 13-tuumaiset mallit Touch Barilla).


title: MacBook Pro

text:
13-tuumaiset vakiomallit (ei Touch Baria)
13-tuumaiset vakiomallit (Touch Bar):
15-tuumaiset vakiomallit:


title: Pentti Eskola (geologi)

text: Pentti Eelis Eskola (8. tammikuuta 1883 Honkilahti – 6. joulukuuta 1964 Helsinki) oli erityisesti metamorfoosia käsitelleestä työstään tunnettu suomalainen geologi. Väitöskirjansa jälkeen hän nousi maailman geologien eturiviin ja vaikutti merkittävällä tavalla alan sanaston luomiseen. Kemistin pohjakoulutuksen saaneen Eskolan väitöskirjassaan julkaisemasta teoriasta muodostui metamorfisen petrologian perusta, jota useat tutkijat ovat sittemmin hienosäätäneet. Eskola toimi Helsingin yliopistossa mineralogian ja geologian professorina 1924–1953. Hän sai Geological Society of Londonin myöntämän Wollaston Medal -palkinnon vuonna 1958.


title: Pentti Eskola (geologi)

text: Pentti Eskola kirjoitti ylioppilaaksi Porin lyseosta vuonna 1901. Hän valmistui Helsingin yliopistosta filosofian kandidaatiksi vuonna 1906, lisensiaatiksi 1915 ja filosofian tohtoriksi 1916. Hänen englanninkielinen väitöskirjansa (1914) otsikkona oli "On the petrology of the Orijärvi region in southwestern Finland". Lisäksi hän opiskeli Freibergin vuoriakatatemiassa vuonna 1907 ja Kristianiassa vuosina 1919–1921. Hän oli Helsingin yliopiston petrologian dosentti vuosina 1916–1924.


title: Pentti Eskola (geologi)

text: Hän työskenteli Helsingin yliopiston maanviljelystalouden osastolla mineralogian opettajana vuosina 1910–1924, josta ajanjaksosta mineralogisen laitoksen assistenttina 1918–1922. Valtiongeologina tohtori Eskola toimi 1918–1919. Hänet kutsuttiin Tarton yliopiston geologian ja minerologian professoriksi vuonna 1919, mutta Eskola ei tehtävää vastaanottanut. Hän oli tutkijana Yhdysvalloissa Carnegie Instituten geofysiikan laboratoriossa (Washington, D.C.) 1921–1922 ja Kanadan Geological Surveyn geologina vuonna 1922. Hän oli Geologian komission valtiongeologi 1922–1924. Helsingin yliopiston geologian ja mineralogian professorin virassa hän oli vuodet 1924–1953. Hän teki työurallaan lukuisia tutkimusmatkoja Euroopan eri maissa, Transbaikalin alueella (1914) sekä Yhdysvalloissa (vuosina 1921 ja 1946).


title: Pentti Eskola (geologi)

text:
Tuotteliaan Pentti Eskolan tuotantoon kuuluu sekä yleistajuista että tieteellistä kirjallisuutta. Hän piti myös lukuisia radioesitelmiä ja kirjoitti ja yleistajuisia artikkeleita lehtiin. Eskola kutsuttiin jäseniksi lukusiin tieteellisiin akatemioihin: Suomalainen Tiedeakatemia (1921), Suomen tiedeseura (1924), Norjan kuninkaallinen tiedeseura (1939), Ruotsin kuninkaallinen tiedeakatemia (1940), Deutsche Akademi der Naturforscher Leopoldina (1940), Itävallan tiedeakatemia (1942), Erlangenin fyysis-lääketieteellinen seura (1943), Norjan kuninkaallinen tiedeakatemia (1948), Belgian tiedeakatemia (1948), Heidelbergin tiedeakatemia (1948), Yhdysvaltain kansallinen tiedeakatemia (Washington, 1951) ja Lundin kuninkaallinen fysiografinen seura (1952). Tämän lisäksi hän oli useiden geologisten seurojen kirjeenvaihtajajäsen (Englanti, Yhdysvallat, Ranska, Skotlanti).
Professori Eskolan saamiin teiteellisiin palkintoihin kuuluvat muun muassa:


title: Pentti Eskola (geologi)

text: Suomen Geologinen Seura perusti vuonna 1963 Eskola-mitalin, joka jaetaan joka viides vuosi. Ensimmäinen mitali myönnettiin Pentti Eskolalle. Eskolaiitti on nimetty Pentti Eskolan mukaan.


title: Pentti Eskola (geologi)

text: Pentti Eskolasta on valmistettu useita muotokuvia (mm. A. Sailon veistos Helsingin yliopistolle 1943, I. Linturin maalaus Satakuntalaiselle osakakunnalle 1956 ja Chr. Snellmanin maalaus Helsingin yliopistolle 1957). Professori Eskola kutsuttiin kunniatohtoriksi Oslon (1938), Paduan (1942), Bonnin (1943) ja Prahan yliopistoihin (1948). Hänelle myönnettiin Suomen Valkoisen Ruusun ja Suomen Leijonan ritarikuntien 1. luokan komentajamerkit sekä arvostettu ruotsalaisen ritarikunnan (PR) komentajamerkki.


title: Pentti Eskola (geologi)

text: Huomattavien saavutustensa vuoksi professori Pentti Eskola haudattiin 14. joulukuuta 1964 valtion kustannuksella.


title: Guayana

text: Guayana on geologinen kilpi Amazon- ja Orinocojokien välissä Etelä-Amerikassa. Prekambriselta ajalta peräisin oleva kilpialue on noin kahden miljardin vuoden ikäinen ja yksi maailman vanhimmista. Kooltaan se on 1,7 miljoonaa neliökilometriä ja se käsittää Guyanan, Surinamen, Ranskan Guayanan sekä osia Brasiliasta, Kolumbiasta ja Venezuelasta.


title: Guayana

text: Atlantin rannikolla on alavaa rämealuetta, ja alueen keskiosissa kohoaa keskimäärin 300–900 metrin korkuinen Guayanan ylänkö. Ylängöllä on useita vuorijonoja ja ainutlaatuisia "tepui"-nimellä kutsuttuja pöytävuoria, tunnetuimpana Roraima. Pöytävuorien jyrkillä reunoilla sijaitsevat eräät maailman korkeimmista vesiputouksista, kuten Angelin putoukset (979 m). Guayanan kasvillisuus on pääosin trooppista sademetsää; alueella sijaitsevat maailman suurimmat koskemattomat sademetsäalueet. Rannikolla ja länsiosissa on myös savanneja. Asutus on hyvin harvaa.


title: Irene Dunne

text: Irene Dunne (oik. Irene Marie Dunn, 20. joulukuuta 1898, Louisville, Kentucky - 4. syyskuuta 1990 Los Angeles, Kalifornia) oli yhdysvaltalainen näyttelijä ja laulaja. Hän oli suosittu etenkin 1930- ja 1940-luvuilla. Hänen viimeinen elokuvansa ilmestyi vuonna 1952, mutta hän näytteli aika ajoin televisiossa aina vuoteen 1962 asti. Hänellä on tähti Hollywood Walk of Famella osoitteessa 6440 Hollywood Blvd.


title: Barrie

text: Barrie on kaupunki Ontarion provinssissa Kanadassa. Se sijaitsee Simcoejärven rannalla noin 100 kilometriä Torontosta pohjoiseen. Vuonna 2011 Barrien väkiluku oli 166 634 ja esikaupunkeineen 257 993. Se on Kanadan nopeimmin kasvava asutuskeskus. Väestöstä 47 % on protestantteja ja 28 % katolisia.


title: Barrie

text: Barriessa sataa lunta keskimäärin 238 cm talven aikana, joten se on Kanadan lumisimpia paikkakuntia ja tarjoaa monia mahdollisuuksia talviurheiluun. Kaupunki sijaitsee valtatieden risteyksessä, ja sitä pidetään ”porttina Kanadan mökkeilyalueelle”. Monet Barrien asukkaista käyvät töissä Torontossa tai sen pohjoisissa esikaupungeissa.


title: Pisa (Nilsiä ja Juankoski)

text: Pisa on vaara ja näköalapaikka Pohjois-Savossa Kuopiossa entisten Nilsiän ja Juankosken kaupunkien rajalla. Pisan alue on valtakunnallisesti arvokas maisema-alue. Alueella on jylhää ja varsin koskemattomana säilynyttä järvisuomalaista vaaramaisemaa. Pisa ja melkoinen osa läheisten järvien rannoista kuuluvat Natura 2000 -suojelualueverkostoon.


title: Pisa (Nilsiä ja Juankoski)

text: Pisan vuori hallitsee aluetta. Sen korkeus on 270,6 metriä. Koska vaara oli tunnettu ja siirtymätön maamerkki, sen laelle hakattiin Täyssinän rauhan 1595 rajamerkki kiveen. Komeiden ja jylhien maisemiensa vuoksi Pisa on ollut kautta aikojen merkittävä nähtävyys ja retkeilykohde. Pisalle perustettiin jo vuonna 1963 puolentoista hehtaarin suuruinen rauhoitettu suojelualue. Vuonna 1993 perustettiin 280 hehtaarin laajuinen Metsähallituksen hallinnoima Pisan luonnonsuojelualue. Alueella on opastetut polkureitit ja näkötorni, josta avautuvat kauniit näkymät koillissavolaiseen järvi- ja maalaismaisemaan.


title: Pisa (Nilsiä ja Juankoski)

text: Pisa mainitaan myös Kalevalassa. Joukahainen sanoo eepoksen kolmannessa runossa, kilpalaulukohtauksessa: "”Tieän puut Pisan mäellä, hongat Hornan kalliolla: pitkät on puut Pisan mäellä, hongat Hornan kalliolla.”"


title: Blackstonen kaava

text: Blackstonen kaava on rikosoikeudessa käytetty periaate, joka kuuluu: "On parempi, että kymmenen syyllistä pääsee vapaaksi kuin että yksi syytön joutuu kärsimään".


title: Blackstonen kaava

text: Kaava on nimetty englantilaisen lakimiehen William Blackstonen (1723–1780) mukaan, vaikka itse periaate on kuitenkin huomattavasti vanhempi.


title: Mikael Fortelius

text: Hannu Lennart Mikael Fortelius (s. ) on evoluutiopaleontologian professori Helsingin yliopistossa. Hän on tutkinut muun muassa Euraasian maanisäkkäiden ja mannerympäristöjen kehitystä neogeenikaudella, kasvinsyöjänisäkkäiden ekomorfologiaa ja nisäkäshampaan yksilönkehitystä.


title: Mikael Fortelius

text: Fortelius kirjoitti ylioppilaaksi vuonna 1973 (Vasa svenska lyceum). Hän valmistui Helsingin yliopistosta filosofian maisteriksi 1979, lisensiaatiksi vuonna 1981 ja filosofian tohtoriksi vuonna 1986. Vuosina 1986–1996 hän toimi Helsingin yliopistossa eläintieteellisen paleontologian dosenttina.


title: Mikael Fortelius

text: Hän toimi amanuenssina Helsingin yliopiston Geologian laitoksella vuosina 1979–1991, jona aikana vuosina 1982–1984 Suomen Akatemian tutkimusapulaisena vieraillen University College Londonissa 1983–1984. Hän oli intendentti Luonnontieteellisessä keskusmuseossa 1992–2003, tosin toimi vuosina 1993–1996 Suomen Akatemian vanhempana tutkijana ja 1996–2003 Helsingin yliopiston ekologisen paleontologian professorina. Vuodesta 2004 lähtien hän on ollut evoluutiopaleontologian (geologian) professori.


title: Mikael Fortelius

text: Fortelius on ollut Suomen Tiedeseuran jäsen vuodesta 1996 ja valittiin Suomalaisen Tiedeakatemian jäseneksi vuonna 2005.


title: Kitchener

text: Kitchener [ˈkɪ.tʃə.nɝ] (alun perin "Berlin" Berliinin mukaan) on kaupunki Ontarion provinssissa Kanadassa. Kaupungin väkiluku on noin 219 000 ja sitä ympäröivällä metropolialueella, johon kuuluvat myös Waterloon ja Cambridgen kaupungit, elää yli 500 000 ihmistä (2006).


title: Kitchener

text: Kitchener on rakennettu maalle, jonka Britannian kuningas myönsi irokeeseille vuonna 1784 kiitokseksi näiden avusta Yhdysvaltain vapaussodassa. Intiaanit myivät osan maasta eläkkeellä olevalle lojalistikenraalille. Syrjäinen seutu houkutti sinne mennoniittejä Pennsylvaniasta, minkä vuoksi huomattava osa kaupungin väestöstä on edelleen saksalaista sukujuurta.


title: Kitchener

text: Kaupungin nimi oli alun perin Berlin, mutta se muutettiin Kitcheneriksi vuonna 1916 ensimmäisen maailmansodan aiheuttamien antisaksalaisten mielialojen vuoksi. Uusi nimi oli peräisin Britannian sotaministeri Herbert Kitcheneriltä.


title: Mennoniitat

text: Mennoniitat on protestanttinen uskontokunta. Mennoniitat ovat anabaptisteja kuten hutteriitit ja amishit. He ovat sitoutuneet väkivallattomuuteen ja pasifismiin.


title: Mennoniitat

text: Mennoniittoja oli maailmassa vuonna 2006 noin puolitoista miljoonaa. Useimmat Euroopan ja Pohjois-Amerikan mennoniittayhteisöt toimivat maaseudulla. Nykyisin mennoniitoissa on eri tasoilla yksinkertaista elämää viettäviä ihmisiä – myös heitä, joiden pukeutuminen ja elämä ei juuri poikkea valtaväestöstä.


title: Mennoniitat

text: Mennoniitat ovat saaneet nimensä liikkeen perustajasta, hollantilaisesta uskonpuhdistajasta Menno Simonsista, joka oli ennen vuonna 1536 tapahtunutta liittymistään anababtisteihin katolinen pappi. Hän opetti liikkeen jäseniä noin 25 vuotta ja vaikutti liikkeeseen huomattavasti kirjallisella toiminnallaan. Vuonna 1672 heidät tunnustettiin Alankomaissa virallisesti yhdyskunnaksi, joka sai vapaasti harjoittaa uskontoaan valtion suojeluksessa. Amishit erosivat mennoniitoista vuonna 1693 koska halusivat elää hurskaampaa ja yhteisöllisempää elämää. Tämän lisäksi mennoniitat ovat hajaantuneet aikojen saatossa eri suuntauksiin, kuten 'flaameihin', 'friiseihin', 'waterlandilaisiin', jotka tunnettiin löyhemmästä seurakuntakuristaan, sekä 'sonnelaiset', jotka erkaantuivat omaksi ryhmäkseen 1600-luvulla piispa Samuel Apostoolin johdolla. Apostool ei hyväksynyt piispa Galenus Abrahamsin yhteydenpitoa muihin kirkkoihin ja näkemystä siitä, ettei mennoniittain vapaaseurakunta olisi ainoa oikea kirkko eikä siis ainoa tie pelastukseen. Osin tästä syystä Apostool perusti oman seurakunnan yhdessä noin 700 muun vanhoillisen jäsenen kanssa antaen kirkolleen nimen ”die Sonne” (Aurinko), mistä tuli nimitys 'sonnelaiset'. Monet muutkin seurakunnat asettuivat tämän tueksi.


title: Mennoniitat

text: Galenus Abrahams jatkoi kuitenkin yhteydenpitoa muihin liikkeisiin ja solmi yhteydet Englannin kveekareihin, joista George Fox ja William Penn vierailivat hänen luonaan, yrittäen turhaan saada tätä hyväksymään spiritualistiset katsomuksensa. Abrahamsia seurasi johtajana John Dektanel, joka perusti yhdessä muiden kanssa Amsterdamiin saarnaajaseminaarin vuonna 1735. Dektanel kirjoitti myös katekismuksen ja julkaisi vuonna 1753 valikoiman Menno Simonsin kirjoituksia.


title: Mennoniitat

text: Mennoniittayhdyskuntia syntyi Etelä-Venäjälle, kun Katariina Suuri tarjosi maata saksalaisille.


title: Mennoniitat

text: Merkittävimmät mennoniittojen anabaptistitraditiosta nousevat opit ovat:Konservatiivisimmat mennoniitat kuten staufferilaiset pukeutuvat yksinkertaisesti, suhtautuvat kielteisesti uuteen tekniikkaan ja pyrkivät eristäytymään ympäröivästä yhteiskunnasta omiksi maanviljely-yhteisöikseen. Esimerkiksi radiota ja televisiota ei hyväksytä ja autojen käyttöön saatetaan suhtautua kielteisesti, kuljetukseen saatetaan käyttää edelleen hevosta ja vaunuja. Vähemmän konservatiiviset suunnat eivät rajoita pukeutumista tai tekniikan käyttöä, ja uudistusmielisimmät hyväksyvät esimerkiksi homoseksuaaleja jäsenikseen.


title: Harappa

text:
Harappa (pandžabiksi ja ) on jo raunioitunut kaupunki Punjabissa, Koillis-Pakistanissa. Paikka on nykyisen Harappan lähellä noin 35 km Sahiwalista lounaaseen ja Lahoresta etelään.
Harappa oli kukoistusaikanaan noin 2600-1900 eaa yksi Indus-kulttuuriin suurimmista keskuksista. Asutus väheni huomattavasti noin 1800 eaa. Paikka hylättiin lopullisesti noin 1300 eaa.


title: Harappa

text: Harappa sijaitsi Punjabissa Ravi-joen muinaisen uoman lähellä. Induskulttuuria sanotaankin monesti Harappan kulttuuriksi. Varhaisin paikan ajoitus on radiohiilivuosina noin 2750 eaa, mikä vastaa kalenterivuosina noin 3200-3300 eaa. Harappa löydettiin jo 1870-luvulla, mutta sitä alettiin kaivaa vasta 1920-luvulla.


title: Harappa

text: Harappa oli linnoitettu ja koostui ainakin kahdesta osasta: ylimystön "linnavuori" lännessä ja tavallisempien ihmisten asuttama "alakaupunki" idässä. Harappan linnoitus on alaltaan 215 X 460 m ja korkeus 7 m. Indus-sivistyksen kausi alkoi Harappassa noin 2600 eaa. Induskulttuurin "Harappan perinne" päättyi Harappassa välillä 1900-1500 eaa. ja vaihtui toisenlaiseen Kalmisto H -kulttuuriin, jota pidetään indoiranilaisena. Indoiranilaisten uskotaan hyökänneen Harappaan ja hävittäneen sen. He toivat mukanaan Kalmisto H -kulttuurin, johon liittyi polttohautaus. Harappasta on löydetty kaduilta ihmisiä rikottuine kalloineen. Harappasta on löydetty kuparikirveitä jollaisia on Iranissa paikoissa Tepe Hissar III, Shah Tepe, Turang Tepe.


title: Harappa

text:
Harappassa asuttiin noin 3300 -1600 eaa. Harappa IA eli Ravi-vaiheessa asutuksen koko oli ehkä vain 1-2 ha.
Mutta Harappa saattoi olla ensimmäinen varhainen suuri keskus. Se kasvoi Kot Diji-vaiheessa noin 2800-2500 eaa 25 ha kokoon. Kauppaa käytiin tällöin Afganistanin ja etelän rannikkokaupunkien kanssa. Siellä oli suurimmillaan ainakin 10000, ehkä jopa 23500-40000 asukasta eli se oli sen ajan normien mukaan suuri kaupunki. Samaan kokoluokkaan kuuluivat muun muassa Mohenjo-Daro ja Rakhigarhi. Kaupungin ala oli suurimmillaan ainakin 43 ha, luultavasti huomattavasti enemmän, ehkä noin 150 ha noin vuonna 2500 eaa. Harappasta on löydetty varhaisin Indus-kirjoitus ajalta noin 3500 eaa.


title: Harappa

text: Harappassa oli noin 23 500 asukasta, ja sen pinta-ala oli noin 150 hehtaaria. Varhaisin kaupunki Kot Diji -vaiheessa noin 2800–2500 käsitti 25 ha, ja kaupunki laajeni noin vuoteen 2600 eaa mennesstä alaan 150 ha ja ehkä noin 23500 asukkaaseen.


title: Harappa

text: Harappan historia jakautuu kolmeen vaiheeseen:Kaupunkia rakennettiin tuolloin jatkuvasti. Voimakas kasvu alkoi vuoden 2450 jälkeen B- ja C-vaiheissa. Kaupungissa ei havaita minkäänlaista jakoa eri alueisiin. Talojen koot vaihtelivat yhden huoneen taloista yli kymmenen huoneen suurtaloihin. Lähes jokaisessa talossa on oma kaivo.


title: Harappa

text: Jaksot 4 ja 5 eivät ole ajoitetuja kunnolla. Indus-sivilisaatio päättyi kaupungissa jsoksu välillä 1900-1500 eaa. Harappa 5 -vaihe päättyy rautakauden alkuun ja arjalaisten tuloon viimeistään tällöin.


title: Harappa

text: Harappasta on löydetty ainakin kaksi hautausmaata. Niistä toinen on R-37 varsinaiselta Harappan kaudelta, ja toinen myöhäisharappalainen Kalmisto H. Kalmisto H:n alemmassa 2-kerrostumassa hautaukset ovat ajalle tyypillisiä ruumis polvet koukussa-hautauksia. Mutta ylemmässä 1-kerrostumassa on polttohautauksia saviruukkuihin. Erään tutkimuksen mukaan noin 8%:ssa Harappan hautausmaa R-37:sta löydetyistä kalloista oli noin 2450-2150 eaa väkivallan merkkejä. Samana analyysin mukaan Harappan hajoamisvaiheessa 1900-1700 eaa väkivalta kasvaa niin, että 40-50% haudattujen miesten ja naisten kalloissa on jälkiä väkivallasta, ja 33-66% lapsien. Lapset ja naiset olivat miehiä useammin väkivallan uhreja. Tämä saattaa viitata siihen, että yhteiskunta oli hajonnut ja heikoimmat joutuivat helpommin väkivallan uhreiksi. Harappasta on yhtä lailla löydetty merkkejä spitaalista ja tuberkuloosista.


title: Luettelo Irlannin satamakaupungeista

text: Luettelo Irlannin tasavallan sekä Pohjois-Irlannin satamakaupungeista.


title: Armavir (maakunta)

text: Armavir () on yksi Armenian maakunnista ("marz"). Maakunta sijaitsee Armenian lounaisosassa, laaksossa kahden vuoren, Araratin ja Aragatsin välissä. Maakunnan pääkaupunki on Armavir. Maakunnan pinta-ala on 1 242 neliökilometriä ja asukkaita alueella on 265 770 (2011; vuonna 2001 oli 276 233 as.).


title: Armavir (maakunta)

text: Maakunnassa sijaitsevat myös Etšmiadzinin (Vagharšapat) kaupunki eli Armenian apostolisen kirkon keskus ja historiallinen Sardarapatin kaupunki.


title: Armavir (maakunta)

text: Armavirin naapurimaakunnat ovat Aragatsotn pohjoisessa, Ararat kaakossa ja Jerevanin pääkaupunkialue idässä.


title: Armavir (maakunta)

text: Armavirin maakunta muodostuu 97 yhteisöstä ("hamaynkner"), joista kolme on kaupunkeja ja ne on alla olevassa luettelossa lihavoituina. Loput 94 yhteisöä ovat maalaiskuntia.


title: Armavir (maakunta)

text: Vuoden 2011 väestönlaskennan mukaan maakunta oli jaettu kolmeen piiriin:


title: Varasteleva harakka

text: Varasteleva harakka () on yksi Gioacchino Rossinin oopperoista. Se valmistui 1817 ja sai kantaesityksensä saman vuoden 31. toukokuuta Teatro alla Scalassa, Milanossa.


title: Varasteleva harakka

text: "Varastelevan harakan" alkusoitto pikkurumpuineen on suosittu myös itsenäisenä kokonaisuutena, ja sitä on käytetty lukuisissa elokuvissa. Oopperaan kuuluu myös tunnettu sopraanoaaria ”Deh, tu reggi in tal momento”.


title: Varasteleva harakka

text: "Varasteleva harakka" on kaksinäytöksinen ja italiankielinen.


title: Olifantti

text: Olifantti tarkoittaa seuraavia asioita:


title: Jouko Jääskeläinen

text: Jouko Tapani Jääskeläinen (s. 18. maaliskuuta 1952 Anjala) on suomalainen, Suomen Kristillisdemokraatteja edustava poliitikko.


title: Jouko Jääskeläinen

text: Jääskeläinen on koulutukseltaan valtiotieteiden tohtori. Hän valmistui ylioppilaaksi vuonna 1971, yhteiskuntatieteiden maisteriksi Tampereen yliopistosta vuonna 1978 ja valtiotieteiden lisensiaatiksi Helsingin yliopistosta vuonna 2006. Hän väitteli tohtoriksi vuonna 2008, aineenaan yleinen valtio-oppi, väitöskirjalla "Yhteisöllisyys juutalaisessa kansallisuusajattelussa ja Israelin valtion itsenäisyysjulistuksessa".


title: Jouko Jääskeläinen

text: Jääskeläinen tuli mukaan silloisen Suomen Kristillisen Liiton toimintaan 1970-luvulla. Hän toimi puolueen Pohjois-Hämeen piirin piirisihteerinä vuodet 1977–1980 ja puolueen kunnallis- ja tiedotussihteerinä vuodet 1980–1982. Vuonna 1983 Jääskeläinen aloitti kristillisten puoluesihteerinä puheenjohtajaksi valitun Esko Almgrenin jälkeen ja hän toimi tehtävässä vuoteen 1996, jolloin hän hävisi puoluesihteerivaalin Milla Kalliomaalle. Kunnallispoliittisella tasolla Jääskeläinen on toiminut Vantaan kaupunginvaltuuston jäsenenä vuodesta 1989. Hän on toiminut myös Suomen Israel-ystävyystoimikunnan puheenjohtajana ja Kansanlähetyksen Helsingin piirin piirijohtajana.


title: Jouko Jääskeläinen

text: Eduskuntaan Jääskeläinen valittiin ensimmäisen kerran eduskuntavaaleissa 1991 Uudenmaan läänin vaalipiiristä. Hänet valittiin jatkamaan kansanedustajana vaaleissa 1995 ja vaaleissa 1999, mutta vaaleissa 2003 hän putosi eduskunnasta jäätyään neljän puolueen vaaliliiton listalla kolmanneksi, eduskuntaan valitun perussuomalaisten Timo Soinin ja puoluetoverinsa Antero Laukkasen jälkeen. Vuoden 2011 eduskuntavaaleissa Jääskeläinen tuli jälleen valituksi kristillisdemokraattien kansanedustajaksi. Hän oli ehdolla myös vaaleissa 2015, mutta jäi tuolla kertaa varasijalle Antero Laukkasen tultua valituksi. Eduskunnassa ollessaan Jääskeläinen toimi varsinaisena jäsenenä seitsemässä eri valiokunnassa, vuodet 1991–1994 ympäristövaliokunnassa, 1991–1995 talousvaliokunnassa, 1994–1995 ja 2011–2015 valtiovarainvaliokunnassa, 1995–2003 suuressa valiokunnassa, 1996–1997 lakivaliokunnassa, 1997–1998 sivistysvaliokunnassa ja vuodet 1999–2003 perustuslakivaliokunnassa. Hän toimi myös puolueensa eduskuntaryhmän puheenjohtajana vuodesta 1997 vuoteen 2003.


title: Jouko Jääskeläinen

text: Jääskeläinen oli ehdokkaana vuoden 2014 EU-vaaleissa tulematta valituksi.


title: Jouko Jääskeläinen

text: Vuoden 2017 kuntavaaleissa Jääskeläinen on ehdolla Vantaalla.


title: Jouko Jääskeläinen

text: Jääskeläinen on ollut naimisissa vuodesta 1983 ja hänellä on kolme lasta, vuosina 1984 ja 1986 syntyneet tyttäret sekä vuonna 1988 syntynyt poika.


title: Gamlehaugen

text: Gamlehaugen on Norjan hallitsijan virallinen Bergenin residenssi. Rakennuksen rakennustyöt aloitettiin vuonna 1900, ja ne saatiin päätökseen vuonna 1902. Suunnittelijana toimi arkkitehti Jens Zetlitz Kielland. Rakennus toimi alun perin laivanomistaja ja pääministeri Christian Michelsenin yksityisasuntona. Michelsenin kuoltua rakennus lahjoitettiin Norjan valtiolle vuonna 1925.


title: Pauli Tanttu

text: Pauli Veikko Tanttu (2. kesäkuuta 1921 Hirvensalmi – 25. joulukuuta 1952 Hirvensalmi) oli suomalainen sotilas ja Mannerheim-ristin ritari numero 180. 10. divisioonan Jalkaväkirykmentti 1:n esikuntakomppaniassa (EsikK/JR 1) konepistoolimiehenä palvellut Tanttu nimitettiin Mannerheim-ristin ritariksi 21. joulukuuta 1944. Nimityshetkellä Tanttu oli sotilasarvoltaan korpraali, ja hänet oli kotiutettu jo ennen nimitystä, 4. marraskuuta 1944.


title: Pauli Tanttu

text: Tanttu osoitti huimapäistä rohkeutta sodan hyökkäysvaiheen aikana. Hän osallistui vapaaehtoisena kaikkiin jääkärijoukkueensa partioihin. Hän eteni hyökkäyksen kärjessä ja tuhosi lähes omin voimin useita konekivääri- ja pikakivääripesäkkeitä. Hyökkäyksen pysähdyttyä vihollisen voimakkaan vastarinnan vuoksi hänen kerrotaan sanoneen: "Ei tässä auta muu kuin hyökätä".


title: Pauli Tanttu

text: Sodan jälkeen Tanttua syytettiin venäläisten vankien teloittamisesta, mutta syyte raukesi ja Tanttu pääsi keskittymään siviilielämään ja metsätyömiehen töihinsä. Pauli Tantun kerrotaan päättäneen itse päivänsä joulupäivänä 1952 korkeimman sotaoikeuden otettua syytteen uudestaan käsittelyyn.


title: Pauli Tanttu

text: Siviilissä maatalous- ja metsätöissä työskennellyt Tanttu on haudattu Hirvensalmen hautausmaalle. Vuonna 1990 Pauli Tantulle paljastettiin muistokuva Hirvensalmen kunnanvirastoon.


title: Thomas Kahlenberg

text: Thomas Kahlenberg (s. 20. maaliskuuta 1983 Hvidovre, Tanska) on tanskalainen jalkapalloilija, pelipaikaltaan keskikenttäpelaaja. Kotimaansa Brøndbyn lisäksi hän pelasi Saksassa ja Ranskassa.


title: Thomas Kahlenberg

text: Kahlenberg pelasi Tanskan maajoukkueessa 47 ottelua ja teki viisi maalia vuosina 2003–2015. Hän kuului Tanskan joukkueeseen vuoden 2004 EM-kisoissa.


title: Brasilian Grand Prix 1996

text: Brasilian Grand Prix 1996 oli Formula 1 -sarjan osakilpailu, joka ajettiin 31. maaliskuuta 1996 Interlagosin radalla. Kilpailu oli kauden 1996 toinen, ja sen voitti Damon Hill. Tämä oli seitsemäs kerta, kun Brasilian Grand Prix ajettiin Interlagosin lyhennetyllä lenkillä.


title: Brasilian Grand Prix 1996

text: Aika-ajossa Damon Hill oli ylivoimainen. Hän nappasi paalupaikan lähes sekunnin erolla toiseksi nopeimpaan Rubens Barrichelloon. Kolmanneksi nopein Jacques Villeneuve jäikin Hillistä jo 1,1 sekuntia. Mika Häkkinen oli aika-ajon seitsemäs ja Mika Salo yhdestoista.


title: Brasilian Grand Prix 1996

text: Sunnuntain kilpailu ajettiin rankkasateessa. Lähtö sujui ilman suurempia ongelmia, ja Hill veti letkaa. Seuraavina tulivat Villeneuve, Jean Alesi, Barrichello, Michael Schumacher ja Martin Brundle. Rata oli todella liukas. Ukyo Katayama ja Pedro Lamy spinnasivat menettäen monta sijaa. Molemmat pääsivät silti jatkamaan. David Coulthard kävi kokeilemassa vauhtiaan brasilialaisella nurmella. Hän menetti kahdeksan sijaa, ja ajoi sen jälkeen 14:ntenä. Myös Villeneuve pyörähti ja keskeytti. Kierroksella 32 Barrichello pääsi vihdoin pitkän yrittämisen jälkeen Alesin ohi toiseksi. Varikkopysähdysten aikana hän kuitenkin menetti paikkansa, ja kärjen järjestys oli: Hill, Alesi, Schumacher ja Barrichello. Kymmenen kierrosta ennen maalia Barrichello spinnasi hiekalle ja hän joutui keskeyttämään. Kärjen järjestys ei enää lopussa muuttunut. Hill otti kauden toisen voittonsa vankistaen samalla MM-johtoaan. Toinen oli Alesi ja kolmas Schumacher. Suomalaiset Häkkinen ja Salo keräsivät jälleen pisteitä.


title: City Car Club

text: City Car Club on vuonna 1999 perustettu suomalainen autojen yhteiskäyttöpalvelu. Sillä on Suomessa pääkaupunkiseudulla noin 3 600 asiakasta (marraskuu 2010) ja se hallinnoi noin sadassa nouto- ja palautuspisteessä autoja, joita asiakkaat voivat noutaa ja käyttää korvausta vastaan. Yhteiskäyttöpalvelun on marraskuusta 2010 lähtien omistanut "Suomen kaupunkiautot Oy" -niminen helsinkiläinen yritys; tätä ennen omistaja oli "Group 24 H Oy". City Car Club toimi jonkin aikaa myös Tukholmassa, mutta toiminta on sittemmin lakannut.


title: City Car Club

text: Syyskuussa 2009 City Car Clubilla oli 2 500 asiakasta. Asiakas maksaa kiinteän kuukausimaksun, jonka lisäksi hän aina autoa käyttäessään maksaa autosta käyttöajan mukaan. Yhteensä klubilla on Suomessa ja Ruotsissa noin 5 200 asiakasta.


title: City Car Club

text: Asiakkaan ei tarvitse huolehtia huolloista, vakuutuksista, pesuista, katsastuksista, renkaiden ja öljyn vaihdoista tai auton pääomakustannuksista ja arvon alenemisesta. Yrityksen omien laskelmien mukaan autojen yhteiskäyttö on taloudellisesti kannattavaa, jos ajokilometrejä kertyy vuodessa alle 12 000. Yrityksen teettämän tutkimuksen mukaan yhteiskäyttöauto korvaa noin kahdeksan yksityiskäytössä olevaa autoa.


title: City Car Club

text: Helsingin kaupunki on antanut yhteiskäyttöauojen käyttöön Z-tunnuksen pysäköintilupia, joilla asiakas voi pysäköidä suuressa osassa kantakaupunkia ilmaiseksi. City Car Club tekee yhteistyötä kaupungin liikennelaitoksen kanssa ja antaa HSL:n asiakkaille alennuksia.


title: City Car Club

text: Yritys sai 2003 Uudenmaan ympäristöpalkinnon. Huhtikuussa 2009 se sai Helsingin kaupungin ympäristöpalkinnon. Palkinnon myöntäneen Pekka Saurin mielestä "toiminta on vähentänyt yksityisautojen määrää Helsingissä ilman että kaupungin on tarvinnut investoida siihen".


title: Sadko (ooppera)

text: Sadko () on Nikolai Rimski-Korsakovin ooppera. Se kantaesitettiin Moskovassa 7. tammikuuta 1898. Sadko on seitsenkohtauksinen ja pohjautuu Sadko-nimiseen kansantaruun. Teoksen libretto on venäjänkielinen ja pääosin säveltäjän itsensä kirjoittama. Rimski-Korsakov työsti "Sadko"-nimistä sävelrunoa jo vuonna 1867. Dramaattinen teos alkoi kehittyä vasta 1890-luvulla.


title: Lee (joki)

text: Lee () on joki Irlannin tasavallassa. Se virtaa Shehy-vuorilta Corkin kreivikunnan länsirajalle, sieltä itään päin Corkin kaupungin läpi ja laskee lopulta mereen Corkin satamassa Irlannin etelärannikolla. Sen varrelle Corkista ylävirtaan on rakennettu vesivoimala. Siinä on Carrigadroidin ja Inniscarran tekojärvet. Joki on 90 kilometrin pituinen.


title: Maastohiihdon maailmancup 1981–1982

text: Maastohiihdon maailmancup 1981-1982 oli historian ensimmäinen virallinen maastohiihdon maailmancupkausi. 10 osakilpailua käsittänyt kausi alkoi 9. tammikuuta ja päättyi 13. huhtikuuta vuonna 1982.


title: Jonathan Potts

text: Jonathan Potts (s. 17. heinäkuuta 1961, Toronto, Ontario) on kanadalainen näyttelijä, joka aloitti näyttelemisen televisiossa 1980-luvulla. Hänet tunnetaan parhaiten ääniroolistaan Linkinä The Legend of Zelda animaatiosta. Potts on myös esiintynyt muutamissa muissa animaatio-ohjelmissa kuten "Beverly Hills Teens", "Swamp Thing animated series" ja "Beyblade". Näyttelijänä hän on esiintynyt elokuvissa, kuten Jason X, jossa Potts esitti Professori Lowea.


title: Säppäli

text: Säppäli on keskiajalta peräisin oleva naisen päähine, joka nykyisin kuuluu moneen karjalaiseen kansallispukuun naimattoman naisen päähineenä. Kansallispukusanasto määrittelee säppälin näin: ”Karjalainen nauhamainen tytön päähine, jossa punaiselle verkapohjalle on kiinnitetty ompelemalla tinaisia, usein piikillisiä nastoja, joskus myös nauhoja.” Tällaista päähinettä käytetään mm. seuraavissa kansallispuvuissa: Heinjoki, Hiitola, Kaukola, Kivennapa (äyrämöispuku), Koivisto, Muolaa, Parikkala, Pyhäjärvi (Viipurin lääni), Sakkola-Rautu, Seiskari, Uusikirkko.


title: Säppäli

text: Tyypillinen säppälin pohja on punainen verkanauha. Siihen ommellaan usein tinasta tehtyjä koristenastoja. Nastan pohjana on tinasta valettu kohokuviollinen laatta, jossa on usein keskellä piikki. Nastan kulmissa on reiät, joiden kautta ompelemalla se kiinnitetään.


title: Säppäli

text: Säppäli tunnetaan neitojen päänkoristeen merkityksessä vain Karjalassa, Inkerissä ja Virossa. Sen alkuperä lienee kuitenkin etelämmässä: 1300-luvulla keskialasaksalaiset neidot käyttivät neitouden tunnuksena ”sappel” (schapel)-nimistä juhlavaa, seppelmäistä päänauhaa. Friisinmaalla "sappel" tehtiin noin kahden sormen levyisestä punaisesta villa- tai verkanauhasta, joka koristeltiin metalliheloin tai –rahoin. U. T. Sirelius selittää sanan alkuperäksi muinaissaksan, jossa säppälin kielellinen vastine "schapel" tarkoittaa koristeltua metallirengasta.


title: Säppäli

text: Juuri metallikoristeet erottavat säppälin pintelistä, joka myös on nauhamainen neitojen päänkoriste. Nimityksiä on käytetty myös samaa merkitsevinä, mutta merkitykset eriytyivät ainakin osittain kaupankäynnin seurauksena: ”Lyypekkiläisten rihkamakauppiaiden ja kölniläisten tavarain kauppiaitten pohjoiseen toimittamat pintelit (bendeken) olivat ilmeisesti yksinkertaisia nauhoja toisin kuin metallikoristeiset säppälit (scapelen, sappel), joita 1500-luvulla tuotettiin Riikaan ja Tallinnaan.”


title: Säppäli

text: Karjalainen säppäli oli 1800-luvulla juhlakoriste, joka puettiin ensi kertaa ripille mennessä ja sen jälkeen juhlavissa tilaisuuksissa, kuten kirkkomatkoilla ja häissä. Koristeen muoto ja leveys sekä pukemistapa on vaihdellut: äyräpääläinen kolme sormea leveä säppäli ylettyi kiertämään päälaelle kootun tiukan nutturan, mutta Pyhäjärvellä nauhamainen säppäli taitettiin kahtia ja aseteltiin keskipään jakauksen päälle. Jääskessä, Räisälässä, Koivistolla, ja Kuolemajärvellä se taas ylettyi kiertämään koko pään. Sakkolassa ja Raudussa tiedetään säppälin olleen kaikkein pienin. Se oli muodoltaan soikea ja kannettiin hiusrajan yläpuolella.Artikkeli perustuu pääosin Pirkko Sihvon artikkeliin "Neitojen pääkoristeet" teoksessa Ildiko Lahtinen - Pirkko Sihvo: "Rahwaan puku, Näkökulmia Suomen kansallismuseon kansanpukukokoelmiin", Museovirasto, Helsinki 1984.


title: Hallgrímskirkja

text: Hallgrímskirkja ("Hallgrímurin kirkko") on kirkkorakennus Reykjavíkissa, Islannissa. Se on nimetty islantilaisen runoilijan ja papin Hallgrímur Péturssonin mukaan. Kirkko yltää 74,5 metrin korkeuteen, ja se on Islannin korkein rakennus.


title: Hallgrímskirkja

text: Kirkko rakennettiin vuosina 1945–1986, ja sen suunnitteli valtionarkkitehti Guðjón Samúelsson. Kirkon torni valmistui kauan ennen kuin varsinainen kirkko. Rakennus sijaitsee Reykjavíkin keskusta-alueella, ja siitä on tullut yksi kaupungin tunnusmerkeistä.


title: Hallgrímskirkja

text: Kirkkorakennuksen edessä seisoo Erik Punaisen pojan Leif Erikinpojan patsas. Se on vanhempi kuin itse kirkko: Yhdysvallat lahjoitti sen Islannille vuonna 1930, kun Islannin parlamentti Allting juhli 1000-vuotisjuhliaan.


title: SwanCrystal

text: SwanCrystal () on Japanissa vuonna julkaistu käsikonsoli, joka on kolmas Bandain kehittämistä WonderSwan-konsoleista. Se on myös yhteensopiva kaikkien WonderSwan-pelien kanssa.


title: SwanCrystal

text: Tekniikaltaan SwanCrystal vastaa hyvin paljon WonderSwan Coloria. Huomattavimpana erona edeltäjäänsä se käyttää näyttönään FSTN:n sijasta uudempaa TFT:tä, joka mahdollistaa terävämmän kuvalaadun. Toisaalta SwanCrystal kuluttaa paristoa nopeammin kuin Color. Hinnoiltaan laitteet ovat joka tapauksessa hyvin samantasoisia.


title: SwanCrystal

text: Konsolista on olemassa yhteensä neljä eri väriversiota: sininen, violetti, viininpunainen ja läpinäkyvä musta.


title: Volna

text: Volna (suomeksi "aalto") on venäläinen pieni kolmivaiheinen kantoraketti, joka käyttää nestemäistä ajoainetta. Se laukaistaan Delta III-luokan sukellusveneistä.


title: Volna

text: Volna on kehitetty sukellusveneestä laukaistavasta ballistisesta ohjuksesta. Volnan perustana on R-29R-ohjus, jonka kehitti Makejevin suunnittelutoimisto. Samaa perustaa on Shtil-kantoraketti.


title: Volna

text: Sukellusvenelaukaisu mahdollistaa energiatehokkaan laukaisun eri inklinaation omaaville matalille kiertoradoille. Kantoraketin osoitettu nostokyky on 100 kg 400 km korkealle radalle, jonka inklinaatio on 79 astetta, jolloin laukaisut on tehty Barentsinmereltä. Nokkakartion koko on 1,3 m³. Ballistinen hyötykuorma voi olla 720 kg.


title: Bessastaðir

text: Bessastaðir on Islannin presidentin virka-asunto. Se sijaitsee Álftanesin pikkukaupungissa, lähellä pääkaupunki Reykjavíkia. Sen päärakennus rakennettiin vuosina 1761-1765. Vuosina 1805-1846 rakennus toimi kouluna. Islannin valtiolle Bessastaðir päätyi vuonna 1941 lahjoituksena.


title: Gage Knox

text: Gage Knox (s. 12. heinäkuuta 1989) on kanadalainen näyttelijä. Hänen tunnetuin roolinsa on Max Tate "Beybladen" englanniksi dubatussa animessa. Enimmäkseen Knox näytteli vierailevissa rooleissa eri televisiosarjoissa, kuten "Queer as Folk" ja "Naturally, Sadie". Hän on myös Maxin äänenä "Beyblade V-Force: Super Tournament Battle" -videopelissä. 2000-luvulla hän on esiintynyt pääosin teatterissa.


title: PCL

text: PCL tarkoittaa seuraavia asioita:


title: Rigveda

text:
Rigveda (devanagari: ऋग्वेद; IAST: "Ṛgveda", eli ṛc säkeet + tieto) on kokoelma varhaisia intialaisia uskonnollisia hymnejä.
Rigvedaa pidetään vanhimpana Intian pyhänä tekstinä, joka säilyi pitkään suullisessa muodossa ja lienee alkujaan laadittu Punjabissa myöhäispronssikaudella joskus 1700–1000 eaa., aikana jolloin arjalaiset levittäytyivät Intiaan. Lopullisen asunsa teos saavutti ehkä 700–600 eaa.


title: Rigveda

text: Rigvedassa ja Iranin varhaisissa kirjoituksissa, Avestassa on samoja piirteitä. Rigvedassa esiintyy tulenjumala Agni ja pääjumala Indra, Mitra-Varuna ja monia muita jumaluuksia. Rigvedassa mainitaan myös juoma soma.


title: Rigveda

text: Monet rigvedan hymnit käsittelevät uhrirituaaleja.


title: Marsilaiset

text: Marsilaiset ovat Mars-planeetan kuvitteellisia asukkaita. Nykytiedon mukaan Marsissa ei todellisuudessa ole kuvitellun kaltaista elämää.


title: Marsilaiset

text: Elämästä Marsissa on aiemmin spekuloitu paljon. Muun muassa Percival Lowell (1855–1916) oli vakuuttunut Marsin kanavien olemassaolosta. Kuitenkaan ei ole olemassa mitään merkkejä siitä, että Marsissa olisi koskaan ollut älyllistä elämää.


title: Marsilaiset

text: Marsilaiset ovat olleet varsin suosittuja hahmoja tieteistarinoissa. Niitä ovat kuvanneet muun muassa Edgar Rice Burroughs (Mars-kirjat), H. G. Wells ja Ray Bradbury. Wellsin romaanissa "Maailmojen sota" (1898) marsilaiset tekevät hyökkäyksen Maahan.


title: Marsilaiset

text: DC Comicsin sarjakuvahahmo Metsästäjä Marsista on kuvattu pitkäksi, kaljuksi ja vihreäihoiseksi humanoidiksi. Prätkähiiret ovat samannimisessä sarjassa marsilaisia, jotka tekivät maahan pakkolaskun. Marsilaisia näkyy myös useissa muissa sarjakuvissa, kuten Aku Ankoissa.


title: Marsilaiset

text: Populaarikulttuurissa marsilaiset on usein kuvattu niin sanottuina ”pieninä vihreinä miehinä”.


title: Pollockin oktaedrilukuotaksuma

text: Pollockin oktaedrilukuotaksuma on otaksuma, jonka mukaan jokainen positiivinen kokonaisluku on esitettävissä korkeintaan seitsemän oktaedriluvun summana. Konjektuurin esitti ensimmäisenä matemaatikko F. Pollock.


title: Pollockin oktaedrilukuotaksuma

text: Sergio Demian Lerner otaksuu, että on olemassa jokin "n" siten, että jokainen positiivinen kokonaisluku > "n" voidaan esittää korkeintaan neljän oktaedriluvun summana. Hän myös otaksuu, että kyseinen "n" on 65 285 683.


title: Pollockin oktaedrilukuotaksuma

text: Tietokoneella saatujen tulosteen perusteella


title: Pollockin oktaedrilukuotaksuma

text: Jos otaksuma on tosi, on helppoa näyttää, että on olemassa äärettömästi lukuja, joita ei voida esittää kolmen oktedriluvun summana.


title: Sanajärjestys

text: Sanajärjestys on kielitieteessä osa lauseen rakennetta: missä järjestyksessä lauseenjäsenet seuraavat toisiaan. "Suora sanajärjestys" on muotoa subjekti-predikaatti: Pekka juoksee, Matti syö omenaa. "Epäsuora sanajärjestys" on suomen kielessä tyypillinen kysymyksille, käskyille ja vahvistamiselle: Juokseeko Pekka; Syö, Matti, omena.


title: Sanajärjestys

text: Sanajärjestystypologia jakaa kielet sen mukaan, missä järjestyksessä subjekti (S), objekti (O) ja verbi (V) ovat neutraalissa transitiivisessa väitelauseessa. Mahdollisuuksia on kuusi: SOV, SVO, VSO, VOS, OVS ja OSV.


title: Sanajärjestys

text: Suomen kielessä sanajärjestys on suhteellisen vapaa, vapaampi kuin esimerkiksi suomalaisten yleisimmin opiskelemissa muissa kielissä. Tämä on seurausta pääosin siitä, että suomessa saadaan ilmaistuiksi sanojen päätteillä monia sellaisia seikkoja, jotka taivutukseltaan köyhemmissä kielissä on ilmaistava sanajärjestyksen avulla. Monissa muissa kielissä, toisin kuin suomessa, subjekti ja objekti eivät muodoltaan eroa toisistaan ja siksi se, kumpi kyseisistä sanoista on subjekti ja kumpi objekti, ilmenee vain sanajärjestyksestä. Esim. ruotsissa "Maija ser Matti" tarkoittaa samaa kuin Suomessa joko "Maija näkee Matin" tai "Matin näkee Maija" ja "Maija ser Matti" tarkoittaa samaa kuin suomessa joko "Maija näkee Matin" tai "Maijan Matti näkee". Ruotsissa pelkkä sanajärjestys ilmaisee, kumpi substantiiveista on objekti, kumpi subjekti, mutta suomessa se ilmenee jo objektin päätteestä. Samoin kysymyksiä muodostettaessa suomessa käytetään päätettä siinä missä ruotsissa pelkkää sanajärjestystä, suomessa esim. "näkeekö Matti Maijan?" mutta ruotsissa se, että lause on kysymys, ilmenee pelkästä sanajärjestyksestä, siitä, että lause alkaa predikaatilla eikä verbillä, esim. lauseen "ser Matti Maija?" (tarkoittaa samaa kuin suomessa "näkeekö Matti Maijan"). Suomenkaan sanajärjestys ei silti ole täysin mielivaltainen.


title: Teo (täsmennyssivu)

text: Teo tai TEO voi tarkoittaa seuraavia:


title: Garden Cityn rautatieasema (Kansas)

text: Garden Cityn rautatieasema (lyh. GCK) on rautatieasema Garden Cityn kaupungissa Kansasin osavaltiossa Yhdysvalloissa. Rautatieasema sijaitsee BNSF Railwayn omistamalla Newtonin ja La Juntan välisellä rataosuudella. Siellä risteävät Atchison, Topeka & Santa Fe Railwayn alkuperäinen Chicagon ja Los Angelesin välinen mantereen poikki kulkeva rautatie sekä paikallista tavaraliikennettä hoitava Garden City Western Railway.


title: Garden Cityn rautatieasema (Kansas)

text: Kansallisen matkustajajunayhtiö Amtrakin "Southwest Chief" -henkilöjunat pysähtyvät asemalla päivittäin. Asemalla on Amtrakin lipputoimisto ja odotushuoneet, jotka ovat avoinna henkilöjunien kulkuaikoina. Vuonna 2006 Garden Cityn asemaa käytti 6 271 junamatkustajaa.


title: Garden Cityn rautatieasema (Kansas)

text: Liikennepaikalla on pääraiteen lisäksi yksi yli kahden kilometrin mittainen sivuraide junien kohtaamisia varten, sekä useita pistoraiteita. Asemarakennuksen länsipuolella sijaitsee sokeritehtaan ratapiha, jonka vaihtotyöt hoitaa Garden City Western Railway.


title: Garden Cityn rautatieasema (Kansas)

text: Liikenteenohjaus Garden Cityn liikennepaikalla perustuu radiopuhelimella annettaviin liikkumislupiin sekä automaattiseen linjasuojastukseen. Liikennepaikalla ei ole erillistä liikenteenhoitotehtäviin asetettua henkilökuntaa, vaan junamiehistö on vastuussa vaihteiden kääntämisestä ja liikkumislupien hankkimisesta.


title: Pelagiset saaret

text: Pelagiset saaret (, ) ovat Italialle kuuluva tuliperäinen saariryhmä Välimeressä Maltan saariston ja Tunisian rannikon välissä. Saariryhmä koostuu kolmesta saaresta: Lampedusasta, Linosasta ja Lampionesta. Hallinnollisesti saaret muodostavat Lampedusa e Linosan kunnan, joka kuuluu sisilialaiseen Agrigenton maakuntaan. Pelagiset saaret ovat Italian eteläisin osa. Metsien hävittämisen vuoksi saaret ovat hyvin karuja. Nykyään tärkeimmät elinkeinot ovat kalastus ja matkailu.


title: Pelagiset saaret

text: Lampedusan saarelle kulkee lautta Sisilian saarelta. Lampedusalla on lisäksi kansallinen lentoasema. Lampedusa on tärkeä etappi laittomille siirtolaisille.


title: Alexander Wilson

text: Alexander Wilson (6. heinäkuuta 1766, Paisley, Skotlanti–23. elokuuta 1813, Philadelphia) oli skotlantilaissyntyinen amerikkalainen runoilija, luonnontieteilijä, ornitologi ja taidemaalari.


title: Alexander Wilson

text: Wilson syntyi Paisleyssa oppimattoman tislaamon omistajan perheeseen. Hänen äitinsä kuoli "Sandyn" ollessa noin kymmenvuotias. 12–13-vuotiaana hän lopetti koulunkäynnin ja opetteli kankurin ammatin. Nuorena Wilson kirjoitti runoja ja hänen kankurien kurjia olosuhteita ja ikäviä työnantajia kuvailevat runonsa saattoivat hänet vaikeuksiin kustantajien kanssa.